Summary: Ennen Linda Hirvelä ajatteli, että lapsella täytyy olla sisarus. Hänen mielensä kuitenkin muuttui esikoisen syntymän jälkeen. Yhden lapsen perheet ovat yleistymässä.

Nuorempana 31-vuotias  Linda Hirvelä  näki hankkivansa tulevaisuudessa kaksi lasta.
 – Ajattelin, että tottakai lapsella pitää olla sisarus – itsellänikin on kaksi pikkuveljeä. Nuorempana en ymmärtänyt että raskausaika, synnyttäminen ja arki pienen lapsen kanssa ei aina ole lainkaan niin hohdokasta.
 Minka -tyttären synnytys jätti häneen arvet. Hirvelän keho ei alkanut tuottaa supistuksia useista yrityksistä huolimatta, ja lopulta tyttö syntyi todella yliaikaisena kiireellisellä sektiolla.
 – Synnytys oli pitkä ja erittäin kivulias. Kävi ilmi, että kroppani ei ollut valmis synnyttämään alakautta, eikä välttämättä olisi myöskään tulevaisuudessa. En halua kokea vastaavaa enää.
 Synnytyksen jälkeen Hirvelä sai kohtutulehduksen, ja yhteinen elämä lapsen kanssa aloitettiin kymmenen päivän sairaalajaksolla.
 – Se oli henkisesti hyvin rankkaa.
 Nyt tästä on kulunut pian viisi vuotta. Ensimmäiset kolme vuotta Linda Hirvelä vietti kotona tyttärensä kanssa.
 – Minusta oli tärkeää olla kotona Minkan kanssa, mutta enää en haluaisi jäädä töistä pois kolmeksi vuodeksi. Olen töissä myyntialalla, ja ala menee nopeasti eteenpäin. En halua jäädä kyydistä. Toisaalta en myöskään olisi valmis laittamaan lastani jo puolitoistavuotiaana hoitoon, Hirvelä pohtii.
 Minka viihtyy ainoana lapsena. Linda Hirvelä arvelee, että tytär ei pitäisi vanhempien huomion jakamisesta. Jussi Mansikka / Yle
 "Hän ei ole yksin"
 Jo Minkan ollessa pieni Linda Hirvelä sai kuulla kysymyksiä siitä, onko tyttärelle tiedossa sisarus. Edelleen uteluita ulkopuolelta kuulee aika ajoin.
 – Kaukaisemmilta ystäviltä tai suurissa juhlissa saa joskus kuulla vihjailua siitä, että eikö sisarus Minkalle olisi kiva, ja että eikö se kannattaisi hankkia pian, jotta ikäero olisi mahdollisimman pieni.
 Myös Minka kyselee välillä sisaruksen perään, sillä hänen päiväkotiryhmänsä lapsilla on sisaruksia.
 – Joskus Minka kysyy, miksei hänellä ole pikkuveljeä tai missä hänen isosiskonsa on. Selitän, etteivät lapset vain tupsahda maailmaan. Muistutan myös, että hänellä on vanhemmat, sukulaisia ja kavereita – että hän ei ole lainkaan yksin.
 Jotkut ihmettelevät, miten vanhempi voi evätä lapselta toiveen sisaruksesta. Linda Hirvelä ei katso asiaa tältä kantilta.
 – Minka ei voi sietää pikkuvauvoja ympärillään. Voisin kuvitella, että häneltä tulisi kärkkäitä kommentteja uudesta tulokkaasta ja huomion puutteesta, mikä olisi koko perheelle raskasta.
 Linda Hirvelän mielestä pitää myös muistaa, ettei sisarus automaattisesti tarkoita ikuista ystävyyttä. Hänellä itsellään on kaksi veljeä, joita hän tapaa harvakseltaan.
 – Paras ystäväni on lapsuudesta saakka ollut serkkutyttöni. Minulle hän on veljiäni läheisempi. Olen myös nähnyt tilanteita, joissa sisarusten välit ovat katkenneet täysin.
 Linda Hirvelästä oli ihanaa viettää aikaa Minkan kanssa kotona tytön kolme ensimmäistä vuotta, mutta ei enää haluaisi olla töistä niin kauaa poissa. Jussi Mansikka / Yle
 Syyt yksilapsisuuteen voivat olla kipeitä
 Linda Hirvelä on huomannut, että yksilapsiset perheet saavat kuulla myös syyllistäviä kommentteja.
 – Kysytään että miten lapsemme aikoo pärjätä, kun meistä vanhemmista aika jättää – että eikö ole rankkaa, kun hän joutuu selviämään yksin. Se ei tunnu lainkaan mukavalta.
 Linda Hirvelä haluaa keskittyä positiiviseen.
 – Olen todella iloinen, että meillä on edes yksi lapsi. Lähipiirissäni on ihmisiä, jotka ovat yrittäneet saada lasta jo kauan.
 Tästä syystä Linda Hirvelä toivoo että yhden lapsen perheiltä ei kyseltäisi, miksi heillä on “vain” yksi lapsi.
 – Syyt voivat olla hyvin kipeitä. Taustalla voi olla esimerkiksi keskenmeno tai muita perheen sisäisiä ongelmia. Utelut voivat loukata syvästikin sellaista, joka on haaveillut toisesta lapsesta, eikä olisi halunnut jäädä niin sanotusti “vain” yksilapsiseksi.
 Yhden lapsen perheet ovat kuitenkin yleistymässä. Tilastokeskuksen mukaan Suomen naisten kokonaishedelmällisyysluvun arvioidaan olevan tänä vuonna 1,32–1,34 ja vuonna 2040 puolestaan 1,35. Toisin sanottuna yksi lapsi on silloinkin kahta todennäköisempi.
 Linda Hirvelä muistaa, että hänen kouluaikoinaan olivat harvassa ne luokkakaverit, joilla ei ollut lainkaan sisaruksia – se todella oli ihmettelemisen arvoista.
 – Kenties kymmenen vuoden päästä kun tyttäreni on yläasteella sitä ei enää pidetä lainkaan niin ihmeellisenä, että hän on ainoa lapsi.
 Joskus Minka kysyy, saako hän sisaruksen. Vanhemmat muistuttavat hänelle, että hän ei ole yksin vaikka sisarusta ei olekaan. Jussi Mansikka / Yle
 Vaikeaa ja vastuullista
 Väestöliiton tutkijan  Tiia Sorsan  mukaan syntyvyyden laskua voi tarkastella monesta näkökulmasta.
 – Nuori aikuinen saattaa haluta jatkaa itsensä kehittämistä, keskittyä harrastuksiin, matkustamiseen tai uran rakentamiseen. Koetaan, ettei lapsi sovi kuvioon.
 Esteenä lasten hankkimiselle voivat olla myös kumppanin puute, toimeentulo ja rahalliset tuet.
 – Jos henkilöllä on jo yksi tai kaksi lasta, syynä voi olla että oma tai puolison lapsilukutoive on jo saavutettu. Jos puolestaan kokee, ettei lapsi sovi omaan elämään, ei myöskään ole mitään syytä pakottaa.
 Tarkkaa syytä siihen, miksi lapsia hankitaan vähemmän ja myöhemmin, ei kuitenkaan tiedetä.
 – Itse näen ilmiön taustalla jonkinlaisen kulttuurellisen ajatuksen siitä, että lapsi olisi ihan kiva, mutta tuntuu liian vaikealta ja vastuulliselta, tutkija Tiia Sorsa tiivistää.
 Syntyvyys Suomessa laskee nyt jo yhdeksättä vuotta. Tiina Karppi / Yle
 Syntyvyyden lasku Suomessa ei kuitenkaan johdu pelkästään ihmisten omista valinnoista. Myös tahaton lapsettomuus on yleistä.
 Lisäksi merkittävä tekijä on tutkija Tiia Sorsan mukaan se että lapsi halutaan, kun oma elämä on jo niin sanotusti valmis. Näin tapahtuu usein silloin, kun naisen hedelmällisimmät vuodet ovat jo takana. Silloin lapsitoive ei aina enää täytykään.
 – Niin julmaa kuin se onkin, biologia ei jousta nykyajan ihmisen toiveiden mukaisesti.
 Sorsa muistuttaa, että lapsen hankkiminen on aina hyvin henkilökohtainen asia. Syntyvyyden laskussa on hänen mukaansa globaalista ilmiöstä, mikä on Suomessa poikkeuksellisen huomattavaa.
 – Niin tärkeää kuin lasten syntyminen Suomeen onkin, ei pidä unohtaa että loppujen lopuksi kyse on aina siitä, haluavatko tai pystyvätkö ihmiset ottamaan arkeensa yhden henkilön lisää.
 Mikä sitten määrittää lapsiluvun tämän päivän perheissä? Kysyimme Kouvolan keskuspuiston leikkipaikalla äideiltä ja isiltä ajatuksia perheen sopivasta lapsiluvusta.
 Sini Lintunen
 Sini Lintunen ja Lilli-tytär nauttivat raikkaata syyspäivästä puistossa. Tiina Karppi / Yle
 Sini Lintusella  on yksi tytär,  Lilli . Toiveissa on, että perheenlisäystä tulisi vielä.
 – Olen itse suuresta perheestä ja näen sisarukset suurena rikkautena. Lapset ovat iso osa elämääni tällä hetkellä ja mielestäni olisi ihanaa, jos niitä olisi useampi.
 Lintunen arvelee, että etenkin ikä ja taloudellinen tilanne vaikuttavat suuresti perheen lapsilukuun.
 – Elämä on muuttunut paljon vuosien varrella, eikä lasten tekeminen ehkä enää ole kaikille se asia, mitä elämältä haluaa. Kaikki eivät myöskään voi saada lapsia. Kyseessä on suuri päätös.
 Niko Rajander
 Niko Rajander toivoo muutamaa lasta. Tiina Karppi / Yle
 Niko Rajander  asuu yhdessä puolisonsa ja tämän pojan kanssa.
 – Hänen lisäkseen näkisin, että voisin haluta vielä yksi tai kaksi lasta. Tavallinen suomalainen pienperhe, Rajander hymyilee.
 Hän uskoo, että oma tausta vaikuttaa perheen valintoihin.
 – Kulttuuri ja omat arvot vaikuttavat varmasti. Itselläni on yksi sisko, ja määrä on tuntunut minusta sopivalta.
 Henna Aarnio
 Henna Aarnio tulee suuresta perheestä. Tiina Karppi / Yle
 Henna Aarnio  on kahden lapsen äiti.
 – Pidän paljon lapsista. Tulen viiden sisaruksen perheestä, ja voisin nähdä hankkivani vielä lisää lapsia. Nautin, kun saan olla lasten kanssa kotona ja pidän heidän äänistä ympärilläni. Riippuu toki, mitä mieltä mies on, Aarnio nauraa.
 Aarnion lähipiirissä puhutaan paljon lapsista ja lasten määrästä. Hän itse kohtaa kysymyksiä mahdollisesta perheenlisäyksestä esimerkiksi lastentarvikkeita hankkiessaan.
 – Osalla ystävistäni on vankka kanta, että esimerkiksi kaksi lasta on maksimi. Olemme myös keskustelleet siitä, hankkiiko joku lapsia hankkia lainkaan.
 Tilastokeskuksen tuoreimmassa väestöennusteessa oletetaan, että Suomessa syntyisi vuosittain 43 000–45 000 lasta seuraavien 20 vuoden aikana. Vielä vuonna kymmenen vuotta sitten Suomessa syntyi noin 60 000 lasta ja luku oli samaa luokkaa sitä ennenkin.
 Lue seuraavaksi:   Uusi väestöennuste vahvistaa synkät pelot – Tilastokeskus: maamme väkiluku lähtee nykykehityksellä laskuun reilun kymmenen vuoden päästä
 Mikä sinusta määrittää perheen lasten määrän? Keskustele aiheesta klo 22 asti.

Linda Hirvelällä on yksi lapsi, ja siksi hän kuulee kummallisia kysymyksiä: "Kysytään, miten hän pärjää kun meistä aika jättää"


Summary: Demokratiaa vaativat mielenosoitukset ovat kestäneet jo neljä kuukautta.

Hongkongissa mielenosoittajat ja poliisi ovat ottaneet jälleen väkivaltaisesti yhteen. Perjantai-illan protesteissa loukkaantui yli 30 henkilöä.
 Mediatietojen  mukaan 14-vuotias mielenosoittaja haavoittui poliisin luodista perjantaina illalla paikallista aikaa. Sairaalaviranomaisten mukaan pojan tilan on vakaa, kertoo uutistoimisto Reuters.
 Poliisi on kertonut ison mielenosoittajajoukon hyökänneen yksittäisen poliisin kimppuun, jolloin poliisi on joutunut itsepuolustukseksi ampumaan.
 Tiedossa ei ole, haavoittuiko 14-vuotias mielenosoittaja tässä nimenomaisessa tapauksessa, mutta ilmeisesti molemmat tapaukset tapahtuivat Yuen Longin alueella.
 Ampumatapaus on jo toinen tällä viikolla.  Tiistaina poliisi  ampui lähietäisyydeltä 18-vuotiasta mielenosoittajaa rintaan.
 Raideliikenne poikki, pankit ja kauppakeskukset kiinni
 Kaikki Hongkongin raideliikenne oli suljettuna lauantaiaamuna paikallista aikaa, sillä myös metroasemat ovat kärsineet ilkivallasta. Myös lentokentälle kulkeva päälinja on poissa käytöstä.
 Perjantain mielenosoitukset äityivät väkivaltaisiksi sen jälkeen, kun hallinto julisti Hongkongiin naamiokiellon. Nicolas Asfouri / AFP
 Raideliikenteen operaattori on kertonut harkitsevansa liikenteen avaamista myöhemmin lauantaina.
 Myös useat kauppakeskukset ja mielenosoittajien hyökkäysten kohteena olleet Manner-Kiinan pankit ovat pitäneet ovensa suljettuina.
 Joshua Wong: "Lopun alku Hongkongille"
 Mielenosoitukset yltyivät perjantana illalla sen jälkeen, kun  hallinto kielsi demokratiaa  vaativia mielenosoittajia käyttämästä kasvonaamioita. Hallintojohtaja  Carrie Lamin  mukaan kielto auttaa poliisia valvomaan järjestystä.
 Kiellon rikkomisesta voidaan antaa 25 000 Hongkongin dollarin (2 900 euron) sakot tai vuoden vankeusrangaistus.
 Kielto pohjautuu siirtomaa-aikaiseen brittilakiin, jota käytettiin viimeksi yli 50 vuotta sitten. Kriitikot ovat kuvailleet kieltoa "vakavaksi askeleeksi kohti autoritarismia". Tunnettu aktivisti  Joshua Wong  on sanonut lain "merkitsevän lopun alkua Hongkongille", kertoo uutistoimisto AFP.
 Hongkongin protestit alkoivat kesäkuussa nyt jo jäädyettyä luovutuslakia vastaan. Laki olisi voimaan tullessaan mahdollistanut rikoksista epäiltyjen luovuttamisen Manner-Kiinan puolelle oikeudenkäyntiä varten. Mielenosoitukset laajentuivat nopeasti vaatimuksiin demokratiauudistuksista.
 Uusia mielenosoituksia suunnitellaan jälleen maanantaille, jolloin Hongkongissa on kansallinen vapaapäivä.
 Lue lisää:
 Hongkong kieltää kasvot peittävien naamioiden käytön
 Teini-ikäisen ampuminen rintaan suututti hongkongilaiset entisestään – ammutulle luetaan syytteet tänään

Raideliikenne pysäytetty, 14-vuotiasta mielenosoittajaa ammuttu – Hongkongin protestit jatkuivat raivokkaina naamiokiellon jälkeen


Summary:
Lavarunous on uusi tapa esittää runoja. Ravintoloissa keikkaa ei kannata heittää loppuillasta sillä
”silloin niin monesta paljastuu runoilija”.

Elokuva, kirjallisuus ja audiovisuaalinen media

Tamperelainen runoilija  Pelle Romantika  alias kirjallisuuden tutkija ja tohtorismies  Toni Lahtinen  on saanut vuoden runousteko-palkinnon.
 Hänen mukaansa "Lavarunous" lajina on madaltanut kynnystä lähestyä joskus vaikeaksi koettua sanataidetta. Romantikan runoihin voi törmätä live-esityksissä.
 Pelle Romantika esittää runoja keikoilla paikallisten muusikoitten kanssa. Kokonaisuudesta on juuri valmistunut vinyyli-LP otsikolla Pelle Romantika & Kuolema-Duo: Luontorunoja.
 – Lavarunous on voimakkaasti elävä runouden esittämisen muoto, jossa on tekemisen meininki, sanoo Romantika.
 – Kaikki esiintyjät odottavat malttamattomina omaa vuoroaan ja tunnelma nousee. Olen huomannut, että aivan loppuilta ei ole paras aika lausua runoa. Se on se hetki illasta, jolloin myös yleisön joukosta moni huomaa olevansa runoilija, hän nauraa.
 Monessa asuu runoilija
 – Palkinto on tunnustus, joka lämmittää, sillä olemmehan runojen kanssa marginaalissa, Romantika toteaa.
 Palkinto on runoyhdistys Nihil Interit ry:n vuosittain jakama tunnustus, joka ei ole rahapalkinto vaan taideteos. Vuonna 1993 perustettu yhdistys edistää runouden kirjoittamista, lukemista ja esittämistä.
 Palkinnon perusteluina mainitaan, että Romantikan runoissa ”lastenrunouden kuvasto yhdistetään dystooppiseen nykyaikaan ja synkästi sävyttyneisiin romanttisiin teemoihin”.
 Yhdistys julkaisee runouslehti nimeltään Tuli&Savu. Se ylläpitää digitaalisen runouden sivusto Nokturnoa ja järjestää erilaisia runotilaisuuksia.
 Pelle Romantikalta on hyvä kysyä niistä asioista, jotka askarruttavat ei-niinkään-runoilijoita.
 Miksi runot ovat niin kummallisia?
 – Runoilijat ovat usein ihmisiä, jotka kuvittelevat olevansa poikkeusyksilöitä. Niinpä he ottavat taiteellisen vapauden ilmaista itseään arvoituksellisesti ja hämärästi, jotta muutkin uskoisivat heidän harhoihinsa.
 Mitä runo maksaa?
 – Tekijälleen vaivan, toisinaan myös heidän maallisen maineensa. Parhaimmillaan se maksaa itsensä takaisin korvaamattomana vuorovaikutuksena toisten ihmisten kanssa. Rahasta ei kannata edes keskustella nykyrunouden yhteydessä.
 Rasittaako runous maksaa?
 – Kysymys liittyy romanttiseen taiteilijakäsitykseen kärsivästä nerosta, jolla on myös kipeä todellisuuspohjansa. Olen itsekin julkaissut aiheesta pelleromanttisen version, runon nimeltä Murhapolttaja-Jack. Uskon kuitenkin, että ahkera ja vilpitön runoilu voi vähentää tarvetta humalaiseen lässytykseen.
 Oliko edellinen kysymyspari hyvä, koska siinä on sanaleikki ja riimi?
 – Erittäin hyvä pari! Ehdotan, että journalistit siirtyisivät ainoastaan riimiteltyihin kysymyksiin. Näin uutissisällön omaksuminen ja mieleenpainaminen helpottuisivat.
 Miten runoon pääsee sisälle?
 – Olemalla itse avoin lukemalleen, ja lukemalla sellaista kirjallisuutta, joka puhuttelee juuri sinua. Tyypillistä on, että lukija mitätöi runon välittömästi, jollei se avaudu heti – lukija saattaa tuntea itsensä hölmöksi. Toinen selviytymiskeino on teeskentely, jolloin pyritään myötäilemään muiden mielipiteitä lukemastaan. Näinhän ihmiset yleensä keskustelevat Finlandia-palkituista romaaneistakin.
 Miksi runo tarvitsee musiikkia taustalle?
 – Runo ei aina tarvitse musiikkia taustalleen. Omaan kaunopelleilyyni kuitenkin kuuluu eri taiteenlajien yhdistely, jolla luodaan maagillinen illuusio korkeataiteellisuudesta ja peitellään näin lyriikan vakavia puutteita.
 Mistä ihminen tietää, että hän on runoilija?
 – Siitä, että hän kirjoittaa runoja.
 Miten aiot käyttää Nihil Interit-runouspalkinnon ?
 – Hartain toiveeni on, että palkinto kannustaa kaikkia kanssani levyjä, kirjoja ja runovideoita tehneitä ihmisiä jatkamaan pelleilyä kanssani. Ajattelen, että tämä palkinto on kiitos myös heidän työlleen.
 Määrittele lavarunous?
 – Esittävä taiteenlaji ja yksi kuva ajastamme, jossa jopa lukulampun valo vaihtuu parrasvaloiksi.

Runopalkinto tuli Tampereelle Pelle Romatikalle, mutta miksi runot ovat niin kummallisia?


Summary: Kiinan satelliittien paikannusjärjestelmän on tarkoitus haastaa GPS tarkkuudessa, laajuudessa ja vakaudessa.

Kun etsit reittiohjeita mobiilisovelluksella, nostat rahaa automaatista tai pinkaiset juoksulenkille urheilukello ranteessa, käytät laitteita, jotka hyödyntävät satelliittipaikannusjärjestelmiä. Myös esimerkiksi osakemarkkinat sekä lento- ja meriliikenne ovat kaikki riippuvaisia avaruudessa kiitävistä, noin bussin kokoisista satelliiteista.
 Yhdysvallat on vuosikymmenten ajan tarjonnut pohjan paikannukselle ja navigoinnille eri puolilla maailmaa GPS-satelliittijärjestelmänsä avulla. Etumatka on nyt murenemassa ja Yhdysvaltojen haastajaksi on nousemassa Kiina. Sen oman version nimi on Beidou, jonka  viimeisimmät satelliitit  matkasivat avaruuteen syyskuussa.
 Venäjällä ja EU:lla on omat maailmanlaajuiset versionsa. EU:n ja Kiinan versioiden arvioidaan valmistuvan kokonaan vuonna 2020. Myös Japanilla ja Intialla on omat paikalliset järjestelmänsä.
 Syynä on se, että aika- ja paikkatiedot ovat paitsi tuottoisa bisnes myös turvallisuuskysymys.
 Yhdysvallat avasi GPS-järjestelmänsä siviilikäyttöön vuosituhannen alussa. Yhdysvallat voisi halutessaan sulkea käytön yhtä helposti kuin se aikanaan sen käyttöön avasi. Myös tästä syystä GPS:lle on etsitty korvaajaa.
 – Se on tärkeä osa yhteiskunnan digitaalista infrastruktuuria. Olisi liian haavoittuvaa pelkästään nojautua vieraan vallan ylläpitämään järjestelmään, sanoo Digital Economy -tutkimusalustan johtaja, professori  Heidi Kuusniemi  Vaasan yliopistosta.
 Miehittämätön kylvökone työn touhussa 24. huhtikuuta Xinjiangissa. Kone hyödyntää toiminnassaan Beidouta. Xinhua / Wang Fei
 Paikannusjärjestelmiä hyödynnetään maanmittauksessa, maatalouden tehotuotannossa sekä kaivos-, öljy- ja kaasuteollisuudessa. Myös älypuhelinsovellukset, miehittämättömät kulkuneuvot ja droonit käyttävät toiminnassaan paikka- ja aikatietoja.
 Useat laitteet ovat soveltuvia valitsemaan GPS:n ja muiden järjestelmien välillä käyttöön sillä hetkellä sopivan.
 Kiinan silkkitie ulottuu avaruuteenkin
 Kiinan rynnistys satelliittipaikannuksen suurmaaksi on ollut nopea.
 Kiina aloitti Beidoun kehittämisen 1990-luvulla. Ensin paikannuspalveluja alettiin käyttää Kiinan sisällä vuosituhannen taitteessa. Aasian ja Tyynenmeren alueelle Beidou levisi vuonna 2012. Myöhemmin sitä tarjottiin myös  Kiinan silkkitiehankkeeseen osallistuville maille .
 Yhdysvaltain GPS, kuten kiinalaisten Beidou sekä venäläisten Glonass ovat alkujaan sotilaskäyttöön luotuja järjestelmiä, joita on myöhemmin avattu yleiseen käyttöön.
 Ydinasevaltio Pakistanille on  tiettävästi ainoana valtiona  avattu pääsy myös Beidoun sotilaskäyttöön, ja tämä tarkoittaa tarkempaa ohjausta sen ohjuksille, laivoille ja lentokoneille, arvioi The New York Times. Pakistan oli aiemmin Yhdysvaltojen läheinen turvallisuusliittolainen.
 Eri asiantuntijat ennakoivat , että maailma tulee paikannusasioissa jakautumaan Yhdysvaltoja tai Kiinaa tukevaan leiriin.
 Neuvostoliitto laukaisi ensimmäisenä maailmassa keinotekoisen Maata kiertävän satelliittin Sputnik 1:en vuonna 1957. AOP
 Kiina ja Venäjä ovat yhdistämässä voimiaan alalla. Tarkoituksena on  haastaa Yhdysvaltain GPS  tarkkuudessa, laajuudessa ja vakaudessa, uutisoi Kiinan kommunistista puoluetta myötäilevä Global Times -lehti syyskuussa.
 Myös EU-eronsa kanssa kipuileva Britannia tähyilee uusia kumppanuuksia.  Britannia ei brexitin jälkeen käytä  Euroopan unionin hallinnoimaa Galileota puolustukseensa tai  haavoittuviin kansallisiin infrastruktuureihin . Termillä tarkoitetaan muun muassa tietoliikennejärjestelmiä, vesihuoltoa, ydinvoimaloita ja hätäpalveluja, joiden tuhoutuminen tai vaurioituminen heikentäisi kansallista turvallisuutta.
 Riippumaton paikannus on aina sotilaallinen vahvuus, kertoo piensatelliitteihin ja avaruusjärjestelmiin erikoistunut apulaisprofessori  Jaan Praks  Aalto-yliopistosta.
 – Jos ajattelemme minkä tahansa kansakunnan sotilaallista toimintakykyä maailmanlaajuisesti, niin avaintekijöinä tarvitaan kommunikaatiota ja paikannusta, Praks sanoo.
 Aika on rahaa, kirjaimellisesti
 Satelliittipaikannusjärjestelmä on kuin valtavan iso ja tarkka kello. Satelliittien hyvin tarkkaa aikatietoa käytetään, kun eri puolilla maailmaa halutaan samalla kellonlyömällä synkronoida tietoja ja mittauksia keskenään. Aikatietojen perusteella tehdään muun muassa pörssisopimuksia ja esimerkiksi sähkönsiirtoverkot synkronoidaan GPS-ajalla.
 Muutaman kerran päivässä päivittyvä GNSS Status -tili Twitterissä seuraa paikannussatelliittien lähetyssignaaleita ja kertoo niiden määrän. Ilkka Kemppinen / Yle
 Yhdysvaltalaisen siruvalmistajan Qualcommin  tuotteet ovat tukeneet Kiinan Beidouta "jo pitkään",  kertoo talouslehti Bloomberg. Yrityksen siruja käytetään myös puettavissa laitteissa ja autoissa. Henkilöautojen markkinajohtaja Volkswagen on kertonut, että Kiinan valtaville automarkkinoille on tulossa järjestelmää tukeva versio.
 Myös valtaosa puhelinjätti Samsungin älypuhelimista tukee GPS:ää ja Beidouta.
 Beidou – Kiinan vastine GPS:lle Kiinalaisten oma paikannusjärjestelmä Beidou on saanut nimensä tähtikuvio Otavalta. Projekti alkoi vuonna 1994. Maailmanlaajuisen paikannusjärjestelmän on tarkoitus aloittaa täysimittainen toiminta vuoteen 2020 mennessä. Monilla mailla on käytössä on myös paikannusjärjestelmien toimintaa ja tarkkuutta parantavia alueellisia järjestelmiä, kuten EU:n EGNOS.
 Arviolta  viisi miljardia laitetta  käyttää satelliittipaikannusta. Ensi vuonna määrän odotetaan kasvavan kahdeksaan miljardiin, kertoo Euroopan GNSS-viraston vuonna 2017 julkaistu raportti. GNSS-sanalla viitataan maailmanlaajuisiin satelliittipaikannusjärjestelmiin. Paikannustietojen ja -laitteiden  markkinat ovat ensi vuonna jo noin 180 miljardia euroa.
 Xinjiangissa autoihin pakollinen navigointi
 Kiina on valjastanut satelliittipaikannuksen paikallisen väestön valvontaan maan länsiosassa sijaitsevalla Xinjiangin autonomisella alueella.  Satelliittipaikannuksen asentaminen kaikkiin moottoriajoneuvoihin tuli pakolliseksi  alueella kaksi vuotta sitten.
 Xinjiangissa asuu noin 12 miljoonaa uiguurimuslimia. Ihmisoikeusjärjestöjen mukaan arviolta miljoona uiguuria on lähetetty niin sanotuille uudelleenkoulutusleirelle.
 Lue myös :  Vakoojalinnut lentävät Kiinan rajaseudun taivaalla – Yle kävi maakunnassa, jossa miljoona ihmistä on viety leireille vannomaan uskollisuutta puolueelle
 Harppaus satelliittimahdiksi herättää huolia
 Yhdysvaltalaisasiantuntija näkee Kiinan satelliittiohjelmassa myös uhkakuvia.
 – Oli kyse siviilistä matkalla ruokakauppaan tai valtiosta, joka käyttää Beidouta, nämä ovat kaikki asioita, joita Kiina voi seurata,  arvioi kyberuhkiin erikoistuneen yhdysvaltaisyrityksen  Recorded Futuren osastonjohtaja  Priscilla Moriuchi  The New York Timesille.
 Hän ei jutussa erittele keinoja, joilla Kiina voisi tämän tehdä.
 – Hätkähdyttävintä on se, että tästä autoritaarisesta valtiosta on tulossa merkittävä teknologian toimittaja lukuisille Aasian, Afrikan ja Euroopan maille, Moriuchi sanoo lehdelle.
 Yuanwang 3 -alus tarkkaili kesällä kuukauden ajan Beidou-satelliittia. Aluksen tarkassa valvonnassa on ollut Kiinan satelliittien ohella myös avaruusalus Shenzhou ja maan kuuluotain. AOP
 Mutta voiko yksittäinen paikannussatelliitti kerätä ja lähettää tietoja vieraille valtioille?
 Aalto-yliopiston geodesian professori  Martin Vermeer  avaa satelliittipaikannuksen toimintaa. Käytännössä satelliittipaikannus on täysin passiivista radioliikennettä, eli satelliitti itse lähettää tietoja vastaanottimeen, ei toisinpäin.
 – Se ei kerro tai kieli mitään salaisuuksia käyttäjältä. Kun vastaanotin liitetään matkapuhelinverkkoon ja internetiin, siitä voi tulla asia, jota pitää hieman miettiä, Vermeer sanoo.
 Joissain satelliiteissa on mukana lisäominaisuus, jonka avulla etsintä- ja pelastustilanteissa satelliitti kykenee kaksisuuntaiseen viestinvälitykseen. Osassa Kiinan Beidou-satelliiteista on myös ominaisuus, jolla  voi lähettää lyhyitä viestejä .
 Häirinnälle heikot signaalit ovat turvallisuusriski
 Kaukaa avaruudesta tuleva paikannussignaali on heikko ja altis häirinnälle. Suurvaltojen keskinäisissä kamppailuissa toisten heikkouksien testaaminen voi houkutella.
 Lokakuussa 2018 Norjassa käytiin sotilasliitto Naton harjoitus. Norjan mukaan  Venäjä häiritsi alueella GPS-signaaleja harjoituksen aikana  ja häiriöt ilmatilassa ulottuivat myös Lappiin. Venäjä on kiistänyt häirinnän.
 – Paikannussignaalien haavoittuvuus on turvallisuusriski, jos järjestelmät ovat käytössä turvallisuuskriittisissä sovelluksissa, Kuusniemi sanoo.
 Majakkalaiva hyödyntää Beidouta liikkuessaan merellä Hongkongin eteläpuolella lähellä Helmijoen jokisuuta. Xinhua / All Over Press
 GPS:n saa sekaisin myös vahingossa.
 Newarkin kansainvälisellä lentoasemalla New Yorkin kupeessa huomattiin joitain vuosia sitten, että tiettyyn kellonaikaan lentokoneiden laskeutumista tukevissa paikannusjärjestelmissä oli häiriöitä.
 Kuukausien tutkinnan jälkeen paljastui, että lentokentän ohi ajoi säännöllisesti kuorma-auto, johon oli asennettu laiton GPS-signaalia häiritsevä laite. Tarkoituksena ei ollut häiritä lentoaseman toimintaa. Yritysomisteisen auton kuljettaja myönsi kuulusteluissa, että hän oli hankkinut autoon häirintälaitteen, sillä hän halusi estää työnantajansa autoon asentaman GPS-paikannuksen.
 Ihmiset kuuntelevat pääministeri Narendra Modin puhetta satelliitin alas ampumisesta New Delhissä maaliskuussa. AOP
 Signaalien häirinnän ohella joillakin valtioilla on myös kyky tuhota satelliitteja Maasta käsin.
 Venäjä ja Kiina  kehittävät aseita, joilla voi häiritä ja tuhota Yhdysvaltojen satelliitteja , arvioidaan Yhdysvaltojen puolustusministeriön alkuvuodesta julkaisemassa raportissa. Sen mukaan Kiina ja Venäjä saattavat kehittää laseraseita, joilla voidaan häiritä tai vahingoittaa satelliitteja ja niiden sensoreita.
 Kiina, Yhdysvallat, Neuvostoliitto ja Intia ovat jo todistaneet pystyvänsä tuhoamaan satelliitin kiertoradalta. Intia ampui maaliskuussa alas  oman satelliittinsa ohjuksella .
 Lue myös :
 Kiina suunnittelee miehitettyä lentoa ja tutkimusasemaa Kuuhun
 Pence: Yhdysvallat lähettää astronautteja kuuhun viiden vuoden päästä
 Kiina julkaisi kuvia Kuun kääntöpuolelta: Kraatterit haasteena mönkijälle

Kiina satelliitit haastavat GPS:n – Yhdysvaltain yksinvalta murenee miljardimarkkinoilla, mutta se on myös turvallisuuskysymys


Summary: Kauppasota heikentää teollisuuden kysyntää ja sen odotetaan johtavan kulutuksen hiipumiseen, kun kuluttajat joutuvan pelkäämään työpaikkansa puolesta.

Moni suomalaisyritys oli tämän vuoden alussa toiveikkaissa tunnelmissa – talous oli piristymään päin ja kauppasodastakin puhuttiin vasta riskitekijänä.
 Mutta pian  ennustaja toisensa perään  alkoi tinkiä kasvulukujaan alaspäin. Enää kauppasota ei ole pelkkä riski - siitä saadaan  uusia todisteita  koko ajan.
 Alkuvuoden tuloksista kertoessaan yritysjohtajat muistuttivat kyllä riskeistä, mutta yleensä loppuvuoteen suhtauduttiin vielä toiveikkaasti.
 OP:n analyytikkoryhmää johtavan pääanalyytikko  Antti Saaren  mukaan tuloskasvu on monella pysähtynyt alkuvuoden aikana. Toiveet paremmasta alkavat olla yhä heikommalla pohjalla.
 – Siellä tuntui olevan vielä loppuvuoden osalta optimismia, että talous piristyisi tai olisi vähintään vakaata. Mutta kyllä nyt talouden suhdanne on mennyt heikompaan suuntaan.
 OP:n pääanalyytikon Antti Saaren mukaan epävarmuus näkyy muun muassa siinä, että tilauskertymät ovat aiempaa vaatimattomampia.   Antti Haanpää / Yle
 Ensimmäiset tulosvaroitukset tulleet jo
 Alkusyksynä muutamat yritykset ovat jo joutuneet kertomaan, että firman tulos on jäämässä heikommaksi, kuin aiemmin kerrottiin. Syksyllä suomalaisista pörssiyhtiöistä Wärtsilä, Rovio ja Componenta ovat jo joutuneet antamaan tulosvaroituksen.
 Saari sanoo, että tulosvaroittajien määrä tulee vielä kasvamaan.
 Hän listaa yhtiöt jotka OP:n arvion mukaan ovat mahdollisesti jäämässä alle aiempien tulosarvioiden: Fiskars, Atria, Rapala, Nokia, Teleste, F-Secure, Caverion, Uponor.
 Tämän lisäksi moni yhtiö on antanut tuloslupauksensa niin väljänä, että suurikin pudotus mahtuu vielä luvattuun haarukkaan. Joka tapauksessa silloinkin pettymykset voivat laskea osakkeiden hintaa.
 Osakkeet nousivat vuoden alussa vauhdilla. Tulosvaroittajilla kurssi putoaa usein 5-10 prosenttia.  Helsingin pörssi, Harri Vähäkangas / Yle
 – Osakkeet joista tulee tulosvaroituksia kokevat vielä isoja kolauksia. Eikä markkinat ole valmiita maksaman niistä yhtiöistä, joilla ei ole näkymä kunnossa, Saari arvioi vaikutuksia osakekursseihin.
 Hänen mukaansa tulosvaroitus on tavallisesti romahduttanut yhtiön kurssia 5-10 prosenttia.
 Kysyntä hiipuu, sitten tulevat säästöt ja yt:t
 Kauppasodan kärjistymisen luoma epävarmuus johtaa investointien lykkäämiseen. Se on myrkkyä esimerkiksi rakentamiselle ja teollisuudelle.
 Yhdysvalloissa ja Kiinassa teollisuus on jo heikenytynyt. Myöhemmin saatavat tilastot tulevat ehkä kertomaan, että Saksa on syksyllä taantumassa.
 Kun yrityksien kysyntä vähenee, ne alkavat pienentää kustannuksiaan. Työvoima on niistä yksi.
 – Jos kysyntäpuoli alkaa heiketä, niin tulee hyvin äkkiä tarve leikata kuluja ja tehostaa toimintaa. Viime aikoina on ollut jo nähtävissä että yt:t ja säästöohjelmat ovat alkaneet lisääntyä.
 Tällä hetkellä näyttää, että talouden heikentyminen jatkuu. Suomellekin tärkeä Saksa on mahdollisesti jo taantumassa. Se ei lupaa hyvää työllisyydelle Suomessakaan.
 – Uskon kyllä että tilanne voi tässä suhteessa mennä heikommaksi.
 Yt-neuvottelut ja työvoiman vähentäminen heikentävät entisestään  kuluttajien talousluottamusta  ja se hyydyttää taloutta entisestään.
 Markkinoiden mielestä brexit siirtyy
 Kauppasodan globaalit talousvaikutukset ovat markkinoiden ykköshuoli. Brexit tulee hyvänä kakkosena. Sen tilanne on edelleen sekava, mutta mitä markkinat siltä odottavat?
 – Markkinat pitää todennäköisimpänä, että eroa edelleen lykätään ensi vuoden puolelle. Missään nimessä markkinat eivät hinnoittele sopimuksettoman eron riskiä.
 Britannian EU-eron on määrä tulla voimaan lokakuun lopussa, mutta Saaren mukaan markkinoille on shokki, jos ero tapahtuu kolmen viikon kuluttua ja ilman sopimusta. Jos niin kuitenkin kävisi, se tarkoittaisi osakemarkkinoiden ankaraa laskua.
 – Se olisi iso shokki, joka varmasti näkyisi talouskasvussa Britanniassa ja Euroopassa. Se näkyisi varmasti myös osakekursseissa vähintään Euroopassa, mutta ehkä myös globaalilla tasolla.
 Saari arvelee, että osakemarkkinoiden toipumiseen menisi pari vuotta. Toisaalta hän katsoo, että nykyinen epävarmuus on vähintään yhtä haitallista talouden kehitykselle.
 Pörssiyhtiöt kertovat heinä-syyskuun tuloksiaan lokakuun lopulla ja marraskuun alussa.

Alkuvuoden toiveikkuus hiipui äkkiä: Nyt odotetaan suomalaisfirmojen tulosvaroituksia ja yt-aaltoa


Summary: Lämpötila on niukasti plussan puolella.

Ilmatieteen laitos on antanut  varoituksen huonosta ajokelistä  useaan maakuntaan tienpintojen jäätymisen vuoksi. Etenkin Turun seudulta Kajaaniin yltävän alueen itäpuolella on ollut kosteita tienpintoja, jotka ovat voineet jäätyä yön aikana.
 Lauantaina aamulla puoli kuuden aikaan varoitukset olivat voimassa Varsinais-Suomessa, Uudellamaalla, Kanta-Hämeessä, Päijät-Hämeessä, Kymenlaaksossa, Etelä-Karjalassa, Pirkanmaalla, Keski-Suomessa, Etelä-Savossa, Pohjois-Savossa ja Pohjois-Karjalassa.
 – Sateet ovat olleet osin paikallisia, joten tiessä on voinut yllättäen ollakin joku kostea kohta, joka on jäätynyt, huomauttaa päivystävä meteorologi  Ari-Juhani Punkka .
 Sateet hiipuvat keskipäivään mennessä. Vielä iltapäivällä voi sataa jonkin verran itäisimmässä Suomessa, paikoin länsirannikolla ja Lapin pohjoisosassa.
 – Kyllä aurinko varmaan pääsee paikoitellen näyttäytymään iltapäivällä, mutta yleiskuva on harmaahko. Todennäköisimmin aurinko voi pilkahtaa Oulun ympäristössä.
 Lämpötila on niukasti plussan puolella ympäri Suomen. Etelä-Suomessa voidaan päästä viiteen lämpöasteeseen, muualla asteet jäänevät kahteen tai yhteen asteeseen.
 Lue lisää säästä  Ylen sääsivuilta .

Useaan maakuntaan annettu varoitus huonosta ajokelistä, kosteat tienpinnat voineet jäätyä yön aikana


Summary: Huippuosaajat joutuvat odottamaan oleskelulupaa jopa kuukausia, vaikka lähes kaikki heistä saavat luvan.

Pääministeri  Antti Rinteen  (sd.) hallitus haluaa lisätä työperäistä maahanmuuttoa Suomeen, mutta tällä hetkellä rekrytointeja hankaloittaa ulkomaisten huippuosaajien hidas lupamenettely.
 Suomalaiset yritykset ovat jo pidempään harmitelleet pitkiä käsittelyaikoja erityisasiantuntijoiden oleskeluluvissa. Tällä viikolla aihe nousi keskusteluun  Helsingin Sanomien mielipidepalstalla , ja Twitterissä tilannetta kommentoi muun muassa peliyhtiö Supercellin toimitusjohtaja  Ilkka Paananen .
 – Tämä on katastrofi ja näkyy esimerkiksi Supercellin arjessa joka päivä, Paananen tviittasi.
 – Suomeen olisi tulossa maailmanluokan osaajia ja erittäin hyviä veronmaksajia, mutta meidän byrokratiamme estää heidän saamisen tänne. Maailmanluokan tekijä ei odota 3-4 kuukautta lupaa, hän jatkoi.
 Luvan saamista joutuu odottamaan
 Maahanmuuttoviraston (Migri) tilastoista ilmenee, että ulkomaisten erityisasiantuntijoiden lupakäsittelyt ovat selvästi pitkittyneet. Ensimmäisen oleskelulupahakemuksen käsittely on kestänyt tänä vuonna keskimäärin 52 päivää, kun viime vuonna vastaava aika oli 25 päivää.
 Vielä enemmän ovat venyneet jatkolupien käsittelyajat. Niiden keskimääräinen kesto on kohonnut 67 päivään.
 – Jos se on keskimäärin tuon verran, niin joissakin menee selvästi pidempään. Keskiarvo ei saisi nousta noin paljon, sanoi Migrin ylijohtaja Jaana Vuorio STT:lle.
 Erityisasiantuntijoiksi luokitellaan henkilöt, jotka tulevat Suomeen työskentelemään erityisosaamista vaativissa asiantuntijatehtävissä. Heiltä edellytetään korkeakoulututkinto ja vähintään 3 000 euron kuukausitulot.
 Erityisasiantuntijoiden palkkaamiseen ei sovelleta ulkomaisen työvoiman saatavuusharkintaa. Työnantajan ei siis tarvitse selvittää, onko samaan tehtävään saatavilla työvoimaa Suomesta tai muualta EU- ja ETA-alueelta.
 Lähes kaikki erityisosaajat saavat Migriltä myönteisen päätöksen oleskeluluvasta. Suurin osa Suomeen saapuvista ulkomaisista asiantuntijoista on intialaisia.
 Käsittelyssä pulaa työntekijöistä
 Vuorion mukaan käsittelyaikojen venyminen johtuu muun muassa henkilöstövajeesta.
 – Tällä hetkellä vain kolme neljäsosaa oleskelulupien käsittelystä pystytään kattamaan hakemusmaksuilla. Meillä on rahoitusvajetta, ja siitä on tullut henkilöstövajetta, Vuorio sanoi.
 Hänen mukaansa käsittelyajat ovat pitkittyneet myös siksi, että Migrin on täytynyt aiempaa useammassa tapauksessa selvittää, onko hakijan palkka todellisuudessa vaaditulla tasolla.
 Työperusteisia oleskelulupia myös haetaan aiempia vuosia enemmän, mikä on ruuhkauttanut käsittelyä. Sen sijaan turvapaikkahakemusten määrä ei Vuorion mukaan vaikuta erityisasiantuntijoiden käsittelyaikoihin.
 Migri toivoo automatisoinnista apua ruuhkiin
 Rinteen hallituksen tavoitteena on, että työperäiset oleskeluluvat saataisiin käsiteltyä kuukauden määräajassa. Migri ja useat ministeriöt etsivät parhaillaan keinoja helpottaa lupamenettelyn pullonkauloja.
 Maahanmuuttojohtaja  Sonja Hämäläinen  työ- ja elinkeinoministeriöstä kertoi STT:lle, että hakulomakkeita ollaan uusimassa, jotta ne ohjaavat tekemään mahdollisimman täydellisiä hakemuksia. Nykyisin aikaa tärvääntyy puutteellisesti täytettyjen hakemusten ja niiden vaatimien lisäselvitysten takia.
 Hakijoita pyritään myös ohjaamaan sähköisten hakemusten tekemiseen, koska niiden käsittely sujuu paperihakemuksia sutjakammin.
 Lisäksi Migri suunnittelee jatkolupien käsittelyn automatisointia. Vuorion mukaan tämä koskisi rutiiniluonteisia myönteisiä päätöksiä oleskeluluvan jatkosta.
 – Järjestelmä tuottaa automaattisesti ratkaisuehdotuksen, joka nyt pilottivaiheessa, ennen tarvittavaa lakimuutosta, tarkastetaan vielä manuaalisesti.
 Automaattisesta käsittelystä ei kuitenkaan ole heti luvassa helpotusta luparuuhkiin. Vuorion mukaan Migriltä puuttuvat vielä rahat järjestelmän kehittämiseen.

Suomeen palkattavien ulkomaisten asiantuntijoiden lupakäsittely jumittaa – Supercellin Paananen: "Tämä on katastrofi"


Summary: Demokraattijohtoinen komitea kertoo, että Valkoinen talo ei ole vastannut pyyntöihin lähettää asiakirjat vapaaehtoisesti.

Yhdysvaltojen presidentin  Donald Trumpin  virkarikossyytetutkintaa johtava kongressin komitea vaatii oikeusteitse Valkoista taloa luovuttamaan kohuttuun Ukraina-puheluun liittyvät asiakirjat.
 Demokraattijohtoinen komitea kertoi lähettäneensä Valkoisen talon kabinettipäällikölle kirjeen, jossa asiakirjoja vaaditaan luovutettavaksi.
 Komitea kertoo lausunnossaan, ettei Valkoinen talo ole vastannut pyyntöihin lähettää asiakirjat vapaaehtoisesti, joten komitealle ei ole jäänyt muuta keinoa kuin vaatia asiakirjoja oikeusteitse.
 Valkoiselle talolle annettiin lokakuun 18. päivään asti aikaa luovuttaa pyydetyt asiakirjat.
 Lisää aiheesta:
 Presidentti Trumpin puhelut valtiojohtajille Biden-jahdissa hämmentävät kotimaassa ja ulkomailla – Näin tapahtumat etenivät
 Tekstiviestit paljastavat USA:n Ukrainaan kohdistaman painostuksen
 WP: Giuliania varoitettiin luottamasta Ukrainasta saatuihin tietoihin Bidenien korruptiosta
 Lähteet CNN:lle: Trump puhui jo kesällä Kiinan presidentin kanssa demokraattivastustajistaan – puhelu arkistoitiin salaiseen järjestelmään

Kongressi vaatii Valkoiselta talolta Trumpin Ukraina-puhelun asiakirjoja oikeusteitse


Summary: Aiemmin kerrottiin, että 78-vuotias Sanders joutui tiistaina sairaalaan valtimosuonitukoksen vuoksi.

Yhdysvalloissa demokraattien presidentinvaaliehdokkuutta havitteleva senaattori  Bernie Sanders  sai aiemmin viikolla sydänkohtauksen, kertoo hänen lääkärinsä.
 Aiemmin kerrottiin , että rintakipujen vuoksi tiistaina sairaalahoitoon joutuneella senaattorilla todettiin tukos valtimosuonessa. Sandersin kampanjaorganisaatiosta kerrottiin tuolloin, että Sanders lepää joitakin päiviä.
 Sandersin vaimo kertoi vielä torstaina, että hänen miehensä on toipunut hyvin ja suunnittelee osallistuvansa tässä kuussa demokraattien presidenttiehdokkaiden väittelyyn 15. lokakuuta Ohiossa. Nyt kuitenkin on epäselvää, voiko senaattori osallistua väittelyyn diagnoosin selvittyä.
 78-vuotias Sanders on vanhin ehdokas demokraattien presidenttikilvassa.
 Lisää aiheesta:
 USA:n demokraattien presidenttikisassa kilpailevan Sandersin kampanjatilaisuudet peruttu terveysongelmien vuoksi

Lääkäri: Yhdysvaltain senaattori Sanders sai sydänkohtauksen alkuviikolla


Summary: Mielenosoittajat vaativat loppua maassa rehottavalle korruptiolle.

Ainakin 60 ihmistä on kuollut  eri puolilla Irakia järjestetyissä mielenosoituksissa  viimeisen neljän päivän aikana.
 Uusimmista uhriluvuista kertoo Irakin ihmisoikeuskomissio. Mielenosoituksissa on loukkaantunut yli 1 600 ihmistä. Uhrien määrän pelätään nousevan.
 Uutistoimistot ovat kertoneet turvallisuusjoukkojen ampuneen suoraan mielenosoittajia kohti. On myös esitetty tietoja, joiden mukaan mielenosoittajien joukossa olisi ollut yksittäisiä aseistautuneita henkilöitä.
 Mielenosoitukset alkoivat tiistaina Bagdadissa ja levisivät nopeasti muihin kaupunkeihin. Mielenosoittajat ovat ilmaisseet kaduilla tyytymättömyyttään valtion korruptioon, korkeaan työttömyyteen ja heikkoihin julkisiin palveluihin.
 Irakin shiiamuslimien tärkein uskonnollinen johtaja, suurajatollah  Ali al-Sistani , on vaatinut loppua väkivallalle ja kehottanut hallitusta toimiin korruptiota vastaan.
 Aiheesta lisää:
 Irakissa mielenosoituksissa kuollut yli 40 ihmistä: "Tilanne näyttää olevan riistäytymässä käsistä"

Irakin protesteissa kuollut jo ainakin 60 ihmistä


Yksi ihminen on kuollut ja kaksi loukkaantunut vakavasti ampumavälikohtauksessa Alavudella, Pohjanmaalla.
 Pohjanmaan poliisilaitos kertoo, että alustavan tiedon mukaan osalliset tunsivat toisensa entuudestaan.
 Ammuskelu sattui illalla noin kello 20.30 aikaan Rimmintiellä sijaitsevalla kiinteistöllä.
 Tilanne on ohi ja teosta epäilty henkilö on viranomaisten hallussa.
 Poliisi jatkaa asian selvittämistä ja tiedottaa asiasta lisää huomenna lauantaina 5.10. klo 14:n mennessä.

Yksi kuoli ja kaksi loukkaantui vakavasti ammuskelussa Alavudella


Yle ja STT asettuivat kärkeen, kun kansalaiset arvioivat luottamusta eri tiedotusvälineiden uutisointiin. Tämä käy ilmi KAKS - Kunnallisalan kehittämissäätiön tutkimuksesta.
 Ylen tv-uutisten uutisointia arvioi erittäin tai melko luotettavaksi 84 prosenttia, Ylen radiouutisten uutisointia 82 prosenttia ja STT:n uutisointia 81 prosenttia suomalaisista. Selvä enemmistö arvioi myös MTV3:n uutisten, Helsingin Sanomien sekä oman maakunnan suurimman lehden ja asuinkunnan paikallislehden uutisoinnin olevan luotettavaa. Enemmistön mielestä myös Kauppalehden uutisointiin voi luottaa.
 STT:n uutisointia piti erittäin epäluotettavana vain yksi prosentti vastaajista. Antti Aimo-Koivisto / Lehtikuva
 Sen sijaan iltapäivälehtien uutisointia pitää erittäin tai melko luotettavana vain reilu neljännes. Enemmän kuin kaksi viidestä katsoo, että Ilta-Sanomat ja Iltalehti eivät ole sen enempää luotettavia kuin epäluotettaviakaan. Luottamus niiden uutisointiin on kohentunut johdonmukaisesti aiemmista kerroista.
 Kaikkein vähiten luotetaan sosiaalisen median uutisointiin. Kymmenesosa kertoi luottavansa sosiaalisen median "uutisiin". Enemmistö pitää niitä epäluotettavina, ja joka viides ei osaa sanoa, ovatko ne luotettavia vai epäluotettavia.
 STT, lähde: Kunnallisalan kehittämissäätiö 2019
 Iltapäivälehtiin eniten luottoa SDP:n ja perussuomalaisten tukijoilla
 Puoluetaustan mukaan vahvinta luottamus Ylen uutisointiin on SDP:n kannattajien piirissä. MTV3:n uutisointiin luottavat eniten kokoomuksen kannattajat ja Helsingin Sanomien uutisointiin vihreiden tukijat.
 Maaseudun Tulevaisuuden ja maakunnan ykköslehtien uutisointiin luottamus oli vahvinta keskustan kannattajissa. Kokoomuksen kannattajat arvostavat muita enemmän Kauppalehden uutisia. Luottamus iltapäivälehtiin on hieman keskimääräistä suurempaa SDP:n ja perussuomalaisten tukijoiden keskuudessa.
 Kysely tehtiin syyskuun alussa. Sen toteutti Kantar TNS, ja siihen vastasi 1 127 suomalaista.

Kysely: Yle ja STT luotettavimmat uutisoijat


Summary: Pohjavesien ja järvivesien pinta on alhainen muuallakin Suomessa. Petäjävesi on tiettävästi ainoa paikkakunta, jolla veden riittävyys on kortilla.

Piskuisella Petäjävedellä on aloitettu taistelu vesipulaa vastaan. Kuntalaiset  joutuvat rajoittamaan vedenkäyttöä  vessanvetämistä ja suihkussa käyntiä myöten, sillä kunnan suurin vedenottamo on jouduttu sulkemaan. Tilanne koskee noin 2 100 asukasta.
 Se suljettiin, kun rankkasateiden seurauksena vedenottamoon pääsi maaperän epäpuhtauksia. Jäljellä olevien vedenottamoiden puhti taas ei välttämättä riitä, jos vettä kovin lotrataan – pohjavedet kun ovat ennätyksellisen vähäiset.
 Siispä vettä säännöstellään kovalla kädellä.
 – Tämä on varmasti yllättänyt kuntalaiset, onhan kyseessä ennenkuulumaton tilanne, toteaa Petäjäveden kunnanjohtaja  Eero Vainio .
 Kuntalaiset ovat kukin tahollaan ryhtyneet vedensäästötalkoisiin, sillä jokaisen pitäisi puolittaa vedenkäyttönsä, jotta tilanne saataisiin pidettyä hallinnassa. Petäjäkallion päiväkodissa lapsille on annettu käyttöön kosteuspyyhkeitä, eikä pikku käsiä pestäkään enää niin usein kuin lapset ovat tottuneet.
 Päiväkodin johtaja  Saara Heikkisen  mukaan kaikki on toistaiseksi sujunut mukavasti. Hän on seurannut myös päiväkodin keittiön pärjäämistä.
 – Meillä on kertakäyttöastiat, ja kaikki ylimääräinen vedenkäyttö on keittiössä ja siivouksessa minimoitu, hän toteaa.
 Petäjävedellä on vesipisteitä, joista juoma- ja ruokavettä tulisi hakea hanasta laskemisen sijaan. Niko Mannonen / Yle
 Kunnanjohtaja Vainion mukaan kunta järjestää ruoka- ja juomaveden jakoa kolmessa jakelupisteessä. Syömiseen ja juomiseen tarvittava vesi pitäisi hakea niistä pisteistä, ellei ole esimerkiksi iän tai sairauden puolesta estynyt. Silloin hanavettä voi toki käyttää.
 Petäjävetinen  Kerttu Karppinen  on hakemassa vettä kotiinsa vesipisteeltä kanistereilla, ja kertoo tilanteen olevan hankala.
 – Vedenkulutuksen puolittaminen tuntuu arjessa ihan mahdottomalta, Karppinen sanoo.
 Suihkukäyntejä on jo jätetty välistä, ja perhe pääsee tarpeen vaatiessa Jyväskylään yökyläilemään. Kerttu Karppisesta tuntuu kamalalta ajatella vanhuksien ja sairaiden tilanteita, kun vettä täytyy hakea erikseen.
 Jos kuntalaiset sortuvat hamstraamaan vettä hanasta, vesipula voi pahentua. Kaikenlaista ylimääräistä veden holvaamista on siis ehdottomasti vältettävä. Entä jos vesi loppuukin kesken?
 – Se tuntuu hurjalta. En osaa muuta sanoa, Karppinen sanoo.
 Kuiva käristyskesä ja sen jatko-osa
 Kunnanjohtaja Eero Vainion mukaan Petäjäveden erikoistilanne johtuu vuoden 2018 käristävän kuivasta kesästä. Myös tämän vuoden kesä oli kuiva, ja sen tähden pohjaveden pinta on todella alhaalla. Vainio mainitsee myös ilmastonmuutoksen taustasyyksi tilanteeseen ja kuiviin kesiin.
 Vuoden 2018 kesän vaikutus tiedostettiin valtakunnallisesti, sillä Vesilaitosyhdistys teki kyseisen kesän jälkeen kyselyn kuivuuden vaikutuksista vesihuoltolaitoksissa.
 Raportin mukaan  valtaosalle kyselyyn osallistuneista vesilaitoksista ja niiden asiakkaista kesän 2018 kuivuus ei aiheuttanut mitään vaikutuksia. Vesilaitokset pitävät kuitenkin tarpeellisena parantaa kuivuuskausiin varautumista muun muassa siksi, että  ilmastonmuutos tulee lisäämään niitä  (Vesilaitosyhdistys).
 Kaikilla kyselyyn vastanneilla oli yksi tai useampia keinoja varmistaa vedenhankinta, jos kriisi iskee. Tosin esimerkiksi Petäjäveden tapauksessa muista vedenottamoista ei ole iloa, jos pohjavesi kerta kaikkiaan loppuu kesken.
 Kunnanjohtaja Eero Vainion mukaan kuntalaisilta on tullut hyvin vähän kielteistä palautetta. Kunta on tiedottanut tilanteesta runsaasti asukkaille. Niko Mannonen / Yle
 Petäjävedellä asuva  Eeva Salmijärvi  miettii, miten poikkeustilanne vaikuttaa lapsiperheissä – Salmijärvellä kun on itselläänkin lapsenlapsenlapsia.
 – Pyykkiä tulee paljon, ja on alinomaa pestävää, kun on pieniä naperoita, hän miettii.
 Omalle kohdalleen ei Salmijärvi osannut vesikriisiä ennustaa eikä uskoa. Hyvää vettä kun on aina riittänyt tarpeeksi. Nyt Salmijärvellä on vessan huuhtomista varten kerättynä sadevettä, ja aamulla hän kävi uimassa.
 Mitä jos vesi loppuu varaottimoistakin?
 – Sitten on paha tilanne. Ajattelen, että minä selviän, mutta edelleen ajattelen niitä muita. Sekä meitä vanhoja, että lapsia, Salmijärvi kertoo.
 Sadetta tilauksessa
 Petäjävesi ei mittele kuivuuden kanssa yksin, vaikka samanlaista poikkeustilannetta ei tiettävästi ole muualla. Johtava hydrologi  Bertel Vehviläinen  Suomen ympäristökeskuksesta kertoo, että pohjavesien ja järvivesien pinta on alhainen Keski-Suomen lisäksi Pohjois-Savossa, Kainuussa ja Hämeessä.
 – Nyt on tullut aika reippaasti vettä näilläkin alueilla, mutta lisää tarvittaisiin. Syksyn sateet saisivat tulla tasaisesti ja talvi saisi tulla myöhään, että tilanne paranisi, Vehviläinen toteaa.
 Räntäsateita ja rankkasateita on siis lupa toivoa, mutta pysyvä lumi saisi odottaa itseään tovin. Jos talvi tulee kovin aikaisin eikä lumi sula, voi pohjavesien täyttyminen pysähtyä.
 Pahimmassa tapauksessa Petäjäveden kaltaisessa tapauksessa vesipula voi jatkua talven yli, ja Vehviläinen kehottaa varautumaan tilanteeseen.
 – Kunta päättää sitten toimistaan, mutta jostainhan vettä on saatava ihmisille, Vehviläinen toteaa.
 Tyystin synkkyyteen ei vielä kannata vaipua. Pohjavesialueen ennustetta juuri Petäjävedelle ei ole, mutta lähialueiden perusteella Vehviläinen arvelee, että tilanne tulee todennäköisesti hieman paranemaan. Vaikka Vehviläinen muistelee veden niukkuutta ja kuivuutta olleen samalla alueella vuosikymmen aikaisemminkin, on tilanne nyt harvinaisempi.
 – Jos grafiikkani pitää paikkansa, vedenpinta ei ole koskaan ollut näin alhaalla vuosien 1974–2018 välisessä tarkastelujaksossa. Siellä ollaan jonkinnäköisessä kuivuusennätyksessä pohjavesien osalta, Vehviläinen tulkitsee.
 Niko Mannonen / Yle
 Petäjäveden kunnanjohtaja Eero Vainio antaa pyynnöstä käytännön vinkkejä kuntalaisille veden säästämiseen.
 – Vessanpönttöä ei kannata vetää joka kerta, vaan vähentää vetämistä tai käyttää kantovettä pöntön huuhteluun. Voi käydä pissalla pihalla, tai jos on pieniä lapsia, käyttää kosteuspyyhkeitä pyllyn pyyhkimiseen veden sijaan, Vainio toteaa.
 Lisäksi hän listaa veden juoksuttamisen hanasta pienellä teholla täysillä lorottamisen sijaan. Kaikkia vinkkejä on kunnanjohtaja joutunut käyttämään viimeisen vuorokauden aikana itsekin.
 – Tässä huomaa sen, että me suomalaiset lotraamme vettä hyvinkin paljon, hän toteaa.
 Kunnalla on hihassaan myös ässä tilanteen hoitamiseen: yleinen sauna aiotaan avata kaikkien käyttöön, jotta kuntalaiset voivat peseytyä. Muita vastaavia ideoita kerätään lisää.
 – Erittäin tärkeää olisi jokaisen kuntalaisen ymmärtää, että tämä ei ole mikään vitsi eikä nyt pelleillä. Vettä ei myöskään pidä hamstrata, se on kaikista huonoin asia, Vainio sanoo.
 Kuten hydrologi Vehviläinen, myös Vainio kehottaa varautumaan kuivuuden jatkumiseen.
 – Silloin tilanne saattaa muuttua hankalammaksi. Sekään ei ole mahdotonta.
 Korjaus 4.10.2019 klo 15:28: korjattu jutusta muoto "Kunnan noin 4000 asukasta" muotoon "Kuntalaiset" ilman lukumäärettä, ja lisätty tilanteen koskevan noin 2100 ihmistä.

Petäjäveden poikkeuksellinen vesipula jatkuu – päiväkodissa käytetään kosteuspyyhkeitä, kuntalaisille vinkataan pihalle pissaamista: "Tämä ei ole mikään vitsi"


Summary: Maan oloja arvosteltiin ennen yleisurheilun MM-kisoja. Qatarissa on myös paljon hyvää, sanoo suomalaisopettaja.

Kansainväliset jalkapallo-ottelut ja -turnaukset

Keskellä 40 asteen paahtavaa hellettä, hehkuvien hiekkakenttien syleilyssä seisoo vaalea kivirakennus. Sen seinässä lukee kamelin kokoisin kirjaimin Qatar Finland International School.
 Kansainvälinen Suomi-koulu Dohan keskustan laitamilla opettaa yli 700 kansainvälistä oppilasta suomalaisella opetussuunnitelmalla.
 Apulaisrehtori  Hanne Patomäki  kertoo, että koulu perustettiin, kun Qatarin edellisen hallitsijan vaimo ja nykyisen äiti  Mozah bint Nasser  kiinnostui vuosia sitten suomalaisesta koulutuksesta. Hän oli kuullut hyvistä Pisa-tuloksista ja vieraili Suomessa ottamassa asiasta selvää.
 Vierailun jälkeen tuli kutsu perustaa suomalainen koulu Dohaan. Asiaan tarttui Jyväskylän Yliopiston omistama EduCluster Finland. Yhdessä Qatarin opetusministeriön kanssa koulu saatiin toimimaan vuonna 2014.
 Opetussuunnitelma on suomalainen qatarilaisin maustein
 Qatarissa eletään vielä kesäkuukausia, joten lämpötila nousee päivisin yli 40 asteeseen. Helteen vuoksi koulun oppilaat viettävät välituntinsa sisällä, jossa ilmastointi pitää lämpötilan kurissa.
 Suomi-koulu sijaitsee Dohan keskustan laitamilla.  Yle
 Lapsia kannustetaan liikkumaan, siksi välitunnin kesto on venytetty puoleen tuntiin. Suuressa hallissa riittää vilinää, kun lapset pelaavat pallopelejä, tanssivat ja ovat hippasilla. Kielten sekamelskasta erottaa suomea, arabiaa ja englantia.
 – Opetuskielemme on englanti. Opetussuunnitelma on suomalainen, mutta joitakin lisäyksiä olemme toki tehneet, kuten Qatarin historiaa, arabiaa äidinkielenä, sekä islaminuskontoa muslimeille, Patomäki kertoo.
 Oppilaille on tarjolla myös monia harrastekerhoja koulupäivien yhteydessä. Yle
 Nyt koulussa on oppilaita esikouluikäisistä nollaluokkalaisista lukion ykkösluokkalaisiin asti. Muutaman vuoden kuluttua Dohassa on siis mahdollisuus käydä läpi täyspitkä lukio, ensimmäisenä Suomen rajojen ulkopuolella.
 Opettajan palkka on rutkasti parempi kuin Suomessa
 Suomalaisia korkeasti koulutettuja opettajia ja avustajia on Qatarin koulussa 39, muunmaalaisia yhteensä 60. Opettajan palkka voi olla kaksinkertainen tai enemmänkin suomalaiseen tasoon verrattuna.
 Työntekijöille maksetaan reilusti myös avustusta asumiskustannuksiin. Qatarissa vuokrat vaihtelevat 1 000-5 000 euron välillä. Esimerkiksi asunnon vuokra omakotitaloalueella, josta löytyy urheilukenttä ja uima-allas, kipuaa jo 3 000 eurosta ylöspäin.
 Koulun rahoitus tulee lukukausimaksuista, jotka ovat 10 000-15 000 euroa. Lukukausimaksun maksavat yleensä oppilaiden vanhempien työnantajat.
 Koulu opettaa yli 700 kansainvälistä oppilasta suomalaisella opetussuunnitelmalla. Yle
 Eri kulttuurit ovat rikkaus
 Yleisurheilun MM-kisojen alla Qatar sai paljon kielteistä julkisuutta. On puhuttu niin naisten oikeuksista kuin siirtotyöläisten oloista. Keskustelu jatkuu edelleen, sillä kahden vuoden päästä Qatar järjestää jalkapallon MM-kisat.
 Tiiviissä suomalaisyhteisössä jatkuva epäkohtien uutisointi on harmittanut. Yhteisössä koetaan, että maassa on myös paljon hyvää.
 – Koulussamme on edustettuna yli 60 eri kansalaisuutta. Koen, että monikulttuurisuus on iso rikkaus, joka näkyy kaikessa. Ihmiset kasvavat suvaitsevaisiksi ja avarakatseisiksi, apulaisrehtori Patomäki sanoo.
 Suomalaiset työntekijät ovat myös ystävystyneet monien paikallisten oppilaiden vanhempien kanssa.
  Apulaisrehtori Hanne Patomäki on Dohassa jo viidettä lukuvuotta. Inka Henelius / Yle
 – Olemme käyneet kylässä, yhdessä ostoksilla ja ravintoloissa - tehneet siis aivan samoja asioita kuin suomalaistenkin ystävät keskenään. Virastoissa ja kaupoissa meille ollaan täällä tosi kohteliaita. Missään vaiheessa ole tuntenut oloani naisena epämukavaksi tai uhatuksi, Patomäki kertoo.
 Monet paikallisen kulttuurin tavat ovat jo automaattinen osa viidettä vuotta Dohassa asuvien Patomäkien arkea. Lapset pukeutuvat koulussa kouluasuun ja polvet sekä olkapäät peitetään julkisilla paikoilla. Oman asuinalueen kotikaduilla saa sen sijaan hölkkäillä juuri sellaisissa shortseissa kun haluaa.
 – Ensimmäisenä vuonna piti ehkä miettiä, onko korrektia esimerkiksi kätellä arabimiestä? Tai muistaa, että pyhän kuukauden eli Ramadanin aikaan täytyy olla tarkka sen kanssa, ettei syö ja juo julkisella paikalla. Mutta nämä muodostuvat nopeasti myös omiksi rutiineiksi, Patomäki kertoo.

Qatarin Suomi-koulussa kasvaa monikulttuurisia maailmankansalaisia


Summary: Tulevaisuudessa yritykset voivat joutua kertomaan matkojen päästöistä mainoksissaan.

Ruotsissa matkoja myyvien yritysten halutaan tiedottavan bussi-, juna-, lento- ja laivamatkojen ilmastovaikutuksista.
 – Vastuun kantaminen pitäisi olla helppoa yksilölle. Siksi ilmastojulistus on sekä kuluttajan että yritysten kannalta hyvä tapa kertoa matkojen ilmastovaikutuksista, infrastruktuuriministeri  Tomas Eneroth   kommentoi tiedotteessa.
 Mainosten yhteydessä esitettävästä ilmastojulistuksesta ei ole vielä jätetty lakialoitetta.
 Ruotsin viranomaiset selvittävät parhaillaan, miten ilmastovaikutuksista voisi kertoa kuluttajille helposti ymmärrettävällä tavalla. Raportin on määrä valmistua huhtikuussa 2020.
 Ruotsin Greenpeacen johtaja  Parul Sharma  pitää valmisteltavaa aloitetta tärkeänä.
 – Tiedostavat kuluttajat ovat äärettömän tärkeitä. Uskon, että monet olisivat yllättyneitä siitä, miten paljon ilmastovaikutuksia etenkin lennoilla on, Sharma kommentoi uutistoimisto AFP:lle.
 – Kuluttajien informoiminen ei kuitenkaan poista hallituksen vastuuta. Sen lisäksi pitää yrittää löytää keinoja vähentää lentämistä, Sharma jatkoi.
 Ilmastoaktivisti  Greta Thunbergin  kotimaassa lentäminen on pitkään herättänyt kiihkeää keskustelua. Uudissana "flygskam" tarkoittaa sitä, että lentomatkailun vuoksi tunnetaan häpeää. Tämä keskustelu on osaltaan heijastunut matkustajamääriin.
 Ruotsin suurimpia lentokenttiä ylläpitävän Swedavian mukaan lentomatkustajien määrä oli laskenut elokuussa neljä prosenttia edellisvuoden elokuuhun verrattuna, uutistoimisto AFP raportoi.
 Lue lisää:
 "Lentohäpeää" pidetään tärkeänä syynä Ruotsin lentomatkailun matkustajamäärien laskuun – Suomessa lentomatkailun käyrät osoittavat ylöspäin
 Ruotsin kotimaisen lentomatkustuksen suosio jatkaa syöksyään – Nousujen ja laskujen määrä ruotsalaiskentillä notkahti vuodessa 10 prosenttia
 Ruotsissa bensakapina kukoistaa Facebookissa ja ilmastoahdistus voi johtaa salalentämiseen

Ruotsi haluaa valistaa matkojen ostajia ilmastovaikutuksista


Summary: Britannian hallitus on ilmoittanut brexitin vastustajille, että se lupaa pyytää EU-eron lykkäystä, jos erosopimusta ei hyväksytä ennen parlamentin antamaa määräaikaa.

Britannian hallitus aikoo lähettää EU:lle kirjeen, jossa pyydetään EU-eron lykkäämistä, jos erosopimusta ei hyväksytä Britannian parlamentissa lokakuun 19. päivään mennessä.
 Tieto perustuu hallituksen skotlantilaiselle oikeudelle lähettämiin asiakirjoihin.
 Lykkäystä pyytämällä Britannian hallitus noudattaisi parlamentin syyskuun alussa  hyväksymää lakia , joka kieltää eron EU:sta ilman erosopimusta.
 Oikeus käsittelee brexitin vastustajien vaatimusta, jonka mukaan oikeuden pitää pakottaa Britannian hallitus noudattamaan parlamentissa hyväksyttyä niin sanottua Bennin säädöstä.
 Asiakirjoista kertoo kanteen tekijöiden asianajaja  Jolyon Maugham  Twitter-viestissään, johon hän on liittänyt hallituksen lähettämät asiakirjat.
 Maan hallinnossa on vallinnut epäselvyys hallituksen aikeista. Pääministeri  Boris Johnson  on sanonut "mieluummin makaavansa kuolleena ojassa" kuin hakevansa uutta lykkäystä brexitille. Toisaalta eräät hallituksen ministerit ovat sanoneet hallituksen noudattavan lakia.
 Oikeus alkaa myös pohtia, millaisia seuraamuksia pääministerille koituisi, jos hän ei noudattaisi parlamentin tahtoa. Kantelun tekijät ehdottavat sakkoja ja jopa vankeutta.
 Brexitin vastustajat ovat kanteessaan nostaneet esiin Skotlannin oikeusjärjestyksessä voimassa olevan niin sanotun "nobile officium” -säännön, joka antaa oikeuslaitokselle valtuudet ryhtyä toimenpiteisiin laillisen järjestyksen ylläpitämiseksi poikkeuksellisissa ja ennakoimattomissa tilanteissa.
 Britannian yleisradioyhtiö BBC:n mukaan  oikeuslaitos voi "nobile officium” -säännön perusteella harkita, voisiko se lähettää brexitiä lykkäävän kirjeen EU:lle, jos hallitus kieltäytyisi siitä.
 Hallitus ei ole kommentoinut asiaa.
 Lue lisää :
 Independent:  Boris Johnson 'to request Brexit delay from EU if he fails to strike deal by October 19', court hears
 BBC:  Brexit: Boris Johnson will send extension letter, court told

Oikeuden asiakirjoista ilmenee: Britannian hallitus voi pyytää brexitin lykkäystä pääministeri Johnsonin uhosta huolimatta


Summary: Kainuun sotelta vakuutetaan, ettei johdon luottamuspula vaikuta potilaisiin. Nyt odotetaan yt-neuvotteluja.

Kainuun sote lähtee hakemaan säästöjä  yhteistoimintamenettelyn  (Kainuun Sanomat) kautta. Yhtymähallitus päättää yt-neuvotteluiden aloittamisesta kokouksessaan 9. lokakuuta.
 Tämän vuoden aikana Kainuun sotella on tehty jo 200 000 euron säästöt henkilöstokuluissa muun muassa lomarahojen vaihtamisella vapaiksi. Koko henkilöstöä koskevilla yt-neuvotteluilla haetaan vielä kahden miljoonan euron säästöjä.
 – Uuden sairaalankin myötä tavoitellaan pienempää henkilöstömäärää. Meillä on käynnissä laskelmat siitä, kuinka paljon jokaisessa yksikössä tarvitaan henkilöstöä. Tavoite on, että tilanteeseen saadaan ratkaisu vielä tämän vuoden puolella, Kainuun sote-kuntayhtymän johtaja  Maire Ahopelto  kertoo.
 Ahopellon mukaan yt-neuvotteluissa kaikki keinot ovat käytössä, eli myös irtisanomiset ja lomautukset ovat mahdollisia.
 Johto kärsii luottamuspulasta
 Kainuun kunnat tiedottivat torstaina pyytävänsä sote-hallitusta kutsumaan ylimääräisen soten yhtymävaltuuston koolle  johtajan luottamuspulan vuoksi . Pyynnön taustalla on soten taloudessa, johtamisjärjestelmässä, palveluissa sekä kuntien ja soten rajapinnoissa todetut ongelmat.
 – Tämän suuntaista epäluottamusta olen aistinut jo ainakin tämän syksyn ajan. Eikä tämä ihan aiheetonta ole, sanoo Kainuun soten vs. terveysjohtaja  Kristiina Kananen .
 – Kun talous lähti kääntymään huonompaan suuntaan, lähtivät kritiikki ja keskustelut johtajan ympärillä käyntiin. Ne ovat tiivistyneet viime kuukausien ja vuoden aikana, Kainuun soten yhtymähallituksen puheenjohtaja  Tapani Kemppainen  jatkaa.
 Kananen ja Kemppainen ovat yhtä mieltä siitä, etteivät luottamuspula ja muut sote-hallinnon keskenäiset ongelmat ole vaikuttaneet soten työntekijöihin, asiakkaisiin tai soten päätöksentekoon.
 – Tietenkin jotain epätietoisuutta voi työntekijöillä olla, mutta heillä on niin korkea työmoraali, että ihmiset hoidetaan kunnolla loppuun asti, Kananen vakuuttaa.
 – Olemme pyrkineet tekemään muun muassa säästöpäätöksiä koko tämän vuoden ajan ja nämä keskustelut kuntien ja soten välillä on jätetty taustalle. Toki se puhuttaa hallituksen jäsenten keskuudessa, Kemppainen sanoo.
 Luottamuspulaa Kainuun sote-kuntayhtymän johtaja Maire Ahopelto ei kommentoi.
 Palvelujen tarve kasvaa, koska väki ikääntyy
 Sosiaali- ja terveysalan talousongelmien selvittämiseksi vaaditaan Kainuun soten yhtymähallituksen puheenjohtaja Tapani Kemppaisen mukaan isoja ratkaisuja.
 – Meillä on pieni kansa, päivystävä sairaala, harva asutus, paljon sairastava ja ikääntyvä väestö, joten olemme aika hankalan yhtälön edessä. Päätöksiä pitää pystyä tekemään niin kunta, maakunta kuin valtiovallan tasolla siitä, millä tavalla palvelut turvataan myös harvaan asutuilla seuduilla, Kemppainen sanoo.
 Kainuun soten vs. terveysjohtaja Kristiina Kanasen mukaan myös toimintakulttuurin muutosta on toivottu.
 – Lääkärikunnassa on näkynyt, että johtamisjärjestelmää halutaan selkiyttää ja toivotaan yhteisiä pelisääntöjä kaikille toimipisteille ja vastuualueille. Nämä asiat eivät tule muuttumaan yhden ihmisen vaihtamisella, Kananen toteaa.
 Kainuun kunnat ovat tuottaneet sotepalvelunsa kuntayhtymän kautta vuodesta 2005 lähtien.
 Lue myös:   Etelä-Karjalan sosiaali- ja terveyspiiri aloittamassa yt-neuvottelut – kustannuksia karsittava ehkä 200 henkilötyövuoden edestä

Luottamuspula ja yt-neuvottelut, Kainuun sote on hankalan yhtälön edessä: "Asiat eivät tule muuttumaan yhden ihmisen vaihtamisella"


Summary: Marko Perälä sai tiedon tulipalosta vaimoltaan, joka oli hoidettavana ambulanssissa. 17-asuntoinen talo tuhoutui palossa kokonaan.

Kuningattarenpolulla Vanhassa Vaasassa sijaitseva kolmikerroksinen talo on tulipalon pahasti vaurioittama.
 Pohjanmaan poliisin mukaan talo tuhoutui  torstaisessa tulipalossa  kokonaan, mutta talon asukas, kotinsa menettänyt  Marko Perälä  uskaltaa vielä pitää pientä toivoa yllä siitä, että kotiin voitaisiin joskus päästä palaamaan. Ehkä.
 – En tiedä, onko tuonne paluuta. Aika kauan varmaan ainakin menee rakentaa koko talo uudelleen. Tuota hävitystä kun katsoo, voi kuvitella, että rakenteet on huonossa kunnossa, Perälä toteaa.
 Marko Perälä sai tiedon kotitalon tulipalosta vaimoltaan pian kello 14 jälkeen torstaina. Vaimo soitti hädissään, että koti palaa.
 – Hän oli silloin ambulanssissa hoidettavana.
 Kotimatkalla samaan suuntaan ajoivat paloautot, jolloin Perälä tiesi, että kyse ei ole pienestä tulipalosta. Huoli oli kova etenkin vaimosta ja lemmikeistä.
 "Katosta vaan tuli liekkejä"
 Vuorokausi tulipalon jälkeen Marko Perälä tietää kertoa tapahtumien kulusta sen, että hänen vaimonsa oli havainnut liekkejä talon ulkopuolella ja sitten keittiön ikkuna oli räjähtänyt sisälle.
 – Liekit tulivat sisälle ja koko asunto meni nopeasti, Perälä kuvailee.
 Poliisin mukaan palo on saanut alkunsa talon ulkopuolelta ja lähtenyt terassilta leviämään seiniä pitkin katolle.
 Perälä pystyi vain seuraamaan sen etenemistä.
 – Katosta vaan tuli liekkejä. Kun ne saatiin toiselta puolelta sammumaan, toinen puoli oli liekeissä.

 Kissoja tulee ikävä
 Kodin irtaimistosta ei ole paljon jäljellä. Marko Perälä kertoo päässeensä käymään asunnossa.
 – Tuskin meillä hirveästi jää mitään jäljelle.
 Muusikon kitarat paloivat tai vaurioituivat käyttökelvottomiksi. Yksi niistä on ehkä pelastettavissa.
 Vaimon työläppäri on hukassa.
 – Tallottu johonkin, Perälä arvelee.
 Osalla soittimista oli sellaista tunnearvoa, että Perälä arvelee niiden olevan korvaamattomia. Osaa ei enää valmisteta. Myös muistoesineiden menettäminen on surullista.
 Kaikkein eniten Perälä suree kuitenkin perheen kolmea kissaa. Neljäs pelastui palosta ja on tällä hetkellä eläinlääkärin tutkittavana.
 – Eniten kirpaisee se, että meiltä kuoli kolme kissaa. Tavarat saa korvattua, mutta kissoja minun tulee olemaan ikävä. Niiden kanssa olin tottunut tekemään yhtä ja toista, Perälä sanoo.
 Marko Perälän kitarat tuhoutuivat palossa. Vaimon työläppäriä ei ole palaneesta kodista vielä löytynyt. Pauliina Jaakkola / Yle
 Ilman omaisuutta
 Perälät asuvat nyt Markon äidin luona. Vuokra-asunto on etsinnässä mahdollisimman pian.
 – Pitkän aikaa tulemme varmaan nyt olemaan "jossakin", Marko Perälä arvelee.
 Hän toteaa, että ei ole tainnut teini-iän ja lapsuudenkodista pois muuttamisen jälkeen olla kertaakaan tilanteessa, missä ei ole kattoa pään päällä eikä omaisuutta.
 – Aika hassulta se tuntuu, ei sitä oikein osaa kuvailla.
 Ystäviä, tuttavia ja esimerkiksi Suomen punaista ristiä Perälä kiittelee avusta.
 – Olemme jo tähän mennessä saaneet korvaamatonta apua.
 Palaneessa talossa oli 17 asuntoa. Asukkaita oli 24. Perälöiden kanssa on moni siis samassa tilanteessa.
 – Toivoisin, että kaikkien läheiset kuuntelisivat heitä, jotka tarvitsevat apua ja auttaisivat. Lämmittää sydäntä oikeasti, että ihmiset ovat valmiita auttamaan.
 Aiheesta lisää:
 Vaasan kerrostalopalossa ei epäillä rikosta – SPR auttaa kotinsa menettäneitä: "Osa ihmisistä oli ilman takkia ja kenkiä"
 Vanhan Vaasan kerrostalopalo työllistää palokuntaa vielä pitkään –"Käytiin sammuttamassa yksi palopesäke hetki sitten"
 Yksi vietiin sairaalaan kerrostalopalosta Vaasassa – poliisi toivoo kuvia ja videoita palopaikalta

Marko Perälä menetti Vaasan kerrostalopalossa kaiken omaisuutensa – "Eniten kirpaisee se, että meiltä kuoli kolme kissaa"


Summary: Liiton mielestä yhtiö haluaa estää työehtosopimuksen muuttamista vastaan kaavaillut mielenilmaukset.

Julkisten ja hyvinvointialojen liitto (JHL)

Julkisten ja hyvinvointialojen liitto JHL katsoo turkulaisyritys Arkean uhkailevan henkilöstöään. Yhtiö on lähettänyt työntekijöilleen viestin, jossa se muistuttaa, että yhtiön asioita ei saa puida julkisuudessa.
 Turun omistama Arkea tuottaa ruoka-, siivous-, toimitila-, kiinteistönhoito- ja talotekniikkapalveluja. Se työllistää noin tuhat henkilöä.
 Taloudellisiin vaikeuksiin päätynyt Arkea on ilmoittanut vaihtavansa työehtosopimusta, mikä heikentää työntekijöiden etuja. Yhtiön mukaan tavoitteena on säilyttää työpaikat.
 Henkilöstöä muistutettu lojaliteettivelvoitteesta
 Henkilöstölle lähetetyssä viestissä todetaan, että lakiin perustuva lajaliteettivelvoite edellyttää, että työntekijän tulee välttää työnantajaa vahingoittavaa menettelyä. Myös työnantajan maineen loukkaaminen ja asiakas- tai muiden sidosryhmäsuhteiden vaarantaminen on viestin mukaan kiellettyä.
 JHL:n neuvottelupäällikkö  Kristian Karrasch  pitää viestiä poikkeuksellisena ulostulona kiristyneessä tilanteessa.
 – Kun kyse on työntekijöiden työehdoista, on aika erikoista, että tällaista uhkailua harrastetaan. Yhtiö tietää, että henkilöstö suunnittelee jonkinlaista mielenilmausta. Pyrkimyksenä on tietysti, että työntekijät eivät reagoisi tilanteeseen millään tavalla, toteaa Karrasch.
  "Epäasiallista kirjoittelua"
 Arkean toimitusjohtaja  Tuija Rompasaari-Salmi  kiistää työntekijöiden uhkailun. Hän korostaa, että JHL:n käyttämä teksti on poimittu yhtiön henkilöstölle suunnatusta tiedotteesta ja irrotettu asiayhteydestä.
 – Meiltä on useaan otteeseen pyydetty tiedotetta, jossa kirkastetaan pelisääntöjä. On ollut nähtävissä epäasiallista kirjoittelua sekä yhtiötä tai joitakin nimeltä mainittuja henkilöitä kohtaan. Asiallinen ja totuudenmukainen kritiikki on toki ymmärrettävää, korostaa Rompasaari-Salmi.
 JHL:n puheenjohtaja  Päivi Niemi-Laine  keskustelee Turun apulaiskaupunginjohtaja  Jarkko Virtasen  kanssa Arkean tilanteesta ensi viikon perjantaina. Sen jälkeen liitto päättää jatkotoimista – myös mahdollisista mielenilmauksista.
 Lue lisää:
 Turun kaupungin Arkea ajautunut taloudellisiin vaikeuksiin – vaihtaa tuhannen työntekijänsä työehtosopimukset halvempiin

Kiista tuhannen työehtosopimuksen muuttamisesta – JHL syyttää Turun kaupungin Arkeaa työntekijöiden painostuksesta, toimitusjohtaja kiistää


Summary: Irakin turvallisuusjoukkoja syytetään väkivaltaisista otteista, muun muassa tulen avaamisesta suoraan mielenosoittajia kohti.

Punaisen Ristin kansainvälinen komitea (ICRC)

Irakissa tiistaina alkaneet hallituksen vastaiset mielenosoitukset ovat jatkuneet myös tänään perjantaina. Levottomuuksissa on jo kuollut 44 ihmistä.
 Irakista viime päivinä tulleissa videokuvissa kuuluu lähes jatkuvaa tulitusta. Uutistoimistojen mukaan turvallisuusjoukot ovat ampuneet suoraan mielenosoittajia kohti. On myös esiintynyt tietoja joiden mukaan mielenosoittajien joukossa on ollut yksittäisiä aseistautuneita henkilöitä.
 Punaisen Ristin kansainvälinen komitea ICRC on huolissaan voimankäytöstä ja uhriluvun kasvusta.
 – Tuliaseita ja kovia ammuksia tulisi käyttää vain viimeisenä keinona välitöntä uhkaa vastaan. Olemme huolissamme uhrimäärän kasvusta ja on joitakin merkkejä siitä, että tilanne on riistäytymässä käsistä, sanoo Bagdadissa oleva ICRC:n tiedottaja  Nagham Awada.
 Suurin osa kuolleista mielenosoittajia
 Mediatietojen mukaan lähes kaikki levottomuuksissa kuolleet ovat mielenosoittajia. Punainen Risti kehottaa sekä turvallisuusjoukkoja että mielenosoittajia malttiin.
 Kansainvälinen Punainen Risti on myös avustanut uhrien hoidossa toimittamalla sairaalatarvikkeita bagdadilaiseen sairaalaan, jossa suurta osaa uhreista hoidetaan.
 Viime päivien vastalauseet ovat keskittyneet Bagdadin lisäksi Irakissa enemmistönä olevien shiiamuslimien alueille Keski- ja Etelä-Irakissa.
 Irakin pääministeri  Adil Abdul-Mahdi  on muodollisesti riippumaton, mutta hänellä on tausta shiialaisessa poliittisessa liikkeessä. Mielenosoitusten yhteydessä on myös kuultu Iranin vastaisia iskulauseita. Iranilla on vaikutusvaltaa Irakissa muun muassa shiiataustaisten aseellisten ryhmien kautta.
 Isis lähti, köyhyys ja korruptio jäivät
 Mielenosoittajien suuttumus näyttää ennen kaikkea kohdistuvan Irakissa  vellovaan korruptioon  ja talousahdinkoon.
 Irakissa moni on turhautunut siihen, että talousongelmiin ei näy ratkaisua. Bagadissa monet arjen ongelmat ovat jatkuneet muuttumattomina vuosia. Tom Kankkonen / Yle
 Ääriliike Isisin muodostama vaara on hiipunut viime vuosina, vaikka liike ei ole lopullisesti nujerettu. Laajojen taistelujen päättyminen on kasvattanut odotuksia paremmista ajoista, erityisesti nuorten parissa.
 Samalla irakilaisten arjessa ei juurikaan näy parannuksia, vaikka maa kuuluu maailman suurimpiin öljyntuottajiin.
 Irakin infrastruktuuri on heikossa kunnossa. Sähkökatkot ovat tavallisia ja puhtaasta juomavedestä on monin paikoin pulaa. Monet mielenosoittajat syyttävät ongelmista poliitikkoja, joiden väitetään varastavan maan rikkauksia omiin taskuihinsa.
 Lähipäivät ratkaisevia
 Irakin shiiamuslimien tärkein uskonnollinen johtaja, suurajatollah  Ali al-Sistani ,on vaatinut loppua väkivallalle ja kehottanut hallitusta toimiin korruptiota vastaan.
 Al-Sistanin mukaan poliittisten johtajien tulisi ryhtyä käytännön tekoihin irakilaisten kärsimysten vähentämiseksi. Hän on kehottanut sekä hallitusta että mielenosoittajia rauhoittamaan tilannetta ennen kuin on liian myöhäistä.
 Lähipäivinä nähdään kuuntelevatko kaduille tulleet turhautuneet ja vihaiset nuoret 89-vuotiasta uskonnollista johtajaa.

Irakissa mielenosoituksissa kuollut yli 40 ihmistä: "Tilanne näyttää olevan riistäytymässä käsistä"


Summary: Pohjoismaista rikossarjaa Advokaten kuvattiin kesällä Helsingissä, Hämeenlinnassa ja Kotkassa.

Mussalon sataman korkeuksiin nousevat, värikkäät konttipinot Kotkassa saivat kesällä yhden päivän ajaksi roolin pohjoismaisesta rikossarjasta. Kotkalainen satama tarjosi kulissin Advokaten-sarjan toisen tuotantokauden jaksoihin.
 Ensi vuonna suoratoistopalvelussa julkaistavan Viaplayn alkuperäissarjan uuden kauden jaksot on kuvattu pääosin Suomessa. Niitä kuvattiin keväällä ja kesällä eniten Helsingissä, mutta myös lyhyesti Kotkassa ja Hämeenlinnassa.
 – Kuvauksia tehtiin Suomessa yli 70 päivää eli suurin osa toisesta kaudesta on kuvattu Suomessa, tuotannon viestinnästä Suomessa vastaava Nordic Entertainment Group Finlandin viestintäpäällikkö  Tarja Parkkila  kertoo.
 Advokaten-sarja perustuu tunnetun ruotsalaisdekkaristin  Jens Lapiduksen  sekä käsikirjoittajien  Hans Rosenfeldtin  ja  Michael Hjorthin  alkuperäisideaan. Jälkimmäinen parivaljakko on käsikirjoittanut myös huippusuosituiksi nousseista sarjoja, kuten Silta ja Wallander.
 – Myös sarjan pressikuvat esimerkiksi julisteita varten kuvattiin Helsingissä, Kaapelitehtaalla. Kaikki päätähdet olivat silloin paikalla, Parkkila kertoo.
 Pyry Sarkiola / Yle
 Tanskalaisia poliisiautoja
 Sarja ei kuvauspaikoista huolimatta sijoitu Suomeen, vaan Kööpenhaminaan ja Malmöhön.
 Kuvauksista oltiin pääasiassa hissukseen, mutta ulkokuvaukset kiinnittivät yleisön huomiota pääkaupunkiseudulla.
 – Minullekin tuli puheluita, että miksi kaduilla on tanskalaisia poliisiautoja. Niitä oli naamioitu sarjaa varten. Sillä tavalla saatiin sitä paikallisväriä, Parkkila sanoo.
 Sarjan tarina jatkuu siitä, mihin ensimmäinen kausi jäi. Päähenkilö eli puolustusasianajaja Frank Nordling saa syytteen murhasta, jota hän ei ole tehnyt.
 Suomen suurin vientisatama sai roolin
 Yksi kuvauspaikoista oli Kotkassa. Aluelle on viime vuosina pyritty houkuttelemaan erilaisia elokuva- ja tv-tuotantoja.
 Advokatenin noin 70 hengen kuvausryhmä kuvasi Suomen suurimman vientisataman alueella yhden päivän ajan kesäkuussa. Kyseessä oli ensimmäinen kerta, kun Kotkassa kuvattiin kansainvälistä tv-sarjaa.
 Kotka valikoitui kuvauspaikaksi, koska se oli satamamiljööltään sopivin.
 – Vaihtoehtoja satamakuvauksiin oli Suomessa muitakin, mutta Kotkan sataman luonne oli meidän kannaltamme paras ja se toimi kuvauksissa parhaiten, Advokatenin kuvauksista Suomessa huolehtinut tuottaja  Jesse Fryckman  kertoo.
 Haminan–Kotkan sataman kaupallinen johtaja  Eija Rossi  kertoo, että satamalla itsessään oli kuvauspäivän aikana hyvin pieni rooli.
 – Meidän turvallisuusosastomme oli sitä mieltä, että ei tästä mitään haittaakaan meille ollut.
 Kontteja puretaan laivasta satamassa Kotkan Mussalossa. Sakari Saksa / Yle
 Aiemmin Mussalon sataman alueella on kuvattu myös suomalaista Aallonmurtaja-sarjaa, joka on C More -suoratoistopalvelun alkuperäissarja.
 Rossi arvelee, että näkyvyyttä kuvaukset tuovat satamalle vain vähän. Kuvauspäivä Mussalossa ei myöskään juuri näkynyt satama-alueella.
 – Meillä liikkuu täällä iso määrä väkeä joka päivä. Kun yhteisiin järjestyssääntöihin sitoudutaan, niin mitään ei pääse sattumaan, Rossi sanoo.
 Kotkassa kuvatun jakson ohjasi  Geir Henning Hoppland , joka on aikaisemmin ohjannut norjalais-amerikkalaista Lillyhammer-sarjaa.
 Suomessa Advokatenia kuvasi suomalainen tuotantoyhtiö Bronson Club. Kaikkiaan toista tuotantokautta kuvattiin 73 päivää. Helsingissä ja Hämeenlinnassa kuvauksia oli vielä syyskuussa. Lisäksi sarjaa kuvattiin muutamien päivien ajan Tanskassa ja Ruotsissa.
 Nyt kuvaukset ovat jo päättyneet.
 Uusi kausi merkki menestyksestä
 Advokatenin uuden kauden kahdeksan jaksoa saavat ensi-iltansa ensi vuoden alkupuolella.
 Ensimmäistä tuotantokautta ei kuvattu Suomessa. Tarja Parkkila arvioi, että yksi syy siihen, että tuotantoyhtiöt siirtävät tuotantojaan Suomeen on muun muassa ammattitaitoinen työvoima.
 Lisäksi sarja on saanut  audiovisuaalisen alan tuotantokannustimen  Suomesta, jolloin tuotantoyhtiölle hyvitetään neljäsosa Suomessa aiheutuneista kustannuksista.
 Advokaten on tähän mennessä saavuttanut suurimmat katsojamääränsä Tanskassa ja Ruotsissa. Menestykseksi sen voi jo laskea.
 – Nykypäivänä menestyksestä kertoo jo se, että sarjalle ylipäätään tehdään toinen kausi, tuottaja Jesse Fryckman sanoo.
 Fryckman on varovainen kysyttäessä, voiko Advokatenia verrata palkittuun Silta-sarjaan.
 – Se on mielipideasia. Kyseessä on molemmissa tapauksissa trillerinomainen sarja. Siinä mielessä niitä voi verrata.
 Sarjan pääosissa nähdään  Alexander Karim  ja  Malin Buska . Buska on sarjan näyttelijöistä suomalaisyleisölle kenties tutuin.
 Ruotsin Ylitorniolla syntynyt Buska teki läpimurtonsa vuonna 2015  Mika Kaurismäen  elokuvassa Tyttökuningas. Buska nähtiin myös kotimaisessa Armoton maa -elokuvassa vuonna 2017.
 SF Studios

Silta-sarjan luojien isoa uutuussarjaa kuvattiin Suomessa: "Tuli puheluita, että miksi kaduilla on tanskalaisia poliisiautoja"


Summary: Mehiläisten on nähty syövän toisiaan ravinnon puutteessa. Paikoin hunajakennot ovat sulaneet kuumuudessa ja mehiläiset ovat jääneet loukkuun.

Etelä-Euroopan hunajantuottajilla on ollut mahdollisesti historian huonoin vuosi. Mantereen kaikissa suurimmissa tuotantomaissa hunajan tuotantomäärät ovat laskeneet jyrkästi.
 Romahdus on ollut pahin Italiassa, missä tuotantomäärä laski viime vuoden 23 300 tonnista lähes puoleen.
 Ranskassa tuotettiin tänä kesänä hunajaa alle 9 000 tonnia, mikä on pienin sinä aikana, kun tilastoja tuotannosta on pidetty. Tämän vuoden lukema on vain neljännes 1990-luvun keskimääräisestä tuotantomäärästä.
 Romaniassa tuotettiin viime vuonna eniten hunajaa koko Euroopassa, noin 30 000 tonnia. Tänä vuonna määrä jää alle 25 000 tonnin.
 Espanjassa on Euroopan maista eniten mehiläispesia, mutta hunajan tuotantomäärät ovat laskeneet jatkuvasti vuodesta 2015 lähtien.
 Hunajantuottajat kertovat, että tuotannon romahdukselle on monia syitä, mutta tärkein niistä lienee ilmastonmuutos.
 Äärisäitä, myrskyjä ja tuholaisia
 Italiassa koettiin tammi-syyskuun aikana yli tuhat sään ääri-ilmiötä, kuten raesadetta, myrskyä tai helleaaltoa, kertoo maataloustuottajien järjestö Coldiretti.
 Ranskassa kevään katkaisi äkillinen kylmä aalto, jota seurasi kesäkuun lopussa kuivuus ja helle. Paikoin hunajakennot sulivat kovassa helteessä, jolloin mehiläiset jäivät ansaan pesien sisään, kertoo maan mehiläiskasvattajien järjestö UNAF.
 Romaniassa viime syksyn ja talven kuivuus haittasi rypsisatoa, jolloin myös mehiläisillä oli heikot oltavat.
 Sekä Ranskassa, Italiassa että Romaniassa mehiläiskasvattajat kertovat, että pakkanen, kuivuus ja kovat sateet johtivat siihen, että kukat tuottivat niukasti mettä. Mehiläiskasvattajat ovat joutuneet ruokkimaan mehiläisiä, jotta nämä eivät kuolisi nälkään.
 Silti esimerkiksi Ranskassa on havaittu, että naarasmehiläiset ovat tappaneet koiraat, jotta ravintoa riittäisi. Tämä on johtanut siihen, että hedelmöitettyjä kuningattaria on ollut tavanomaista vähemmän.
 Mehiläisillä on ollut muitakin riesoja. Ranskassa tehtyjen tutkimusten mukaan mehiläisiä ovat verottaneet holtiton hyönteismyrkkyjen käyttö, epidemian lailla levinnyt loinen, varroapunkki, sekä Aasiasta Eurooppaan levinnyt herhiläislaji.
 Hunajantuottajien kiusana on myös Kiinasta tuotu halpahunaja.
 Tuottajajärjestöjen mukaan EU:n säännöt eivät säätele, kuinka paljon EU:n ulkopuolelta tuotua hunajaa voidaan käyttää tuotteissa, joiden ilmoitetaan olevan sekoitus Euroopassa ja sen ulkopuolella tuotettua hunajaa. Sekoitus voi koostua vain yhdestä prosentista eurooppalaista hunajaa, jolloin 99 prosenttia on kiinalaishunajaa. Tämä jättää eurooppalaiset tuottajat huonoon asemaan.
 Suomen Mehiläishoitajien liitto kertoi elokuussa, että Suomen sadosta on tulossa kohtalainen, vaikka paikoin kuivuus ja heinäkuun kylmät jaksot heikensivät satoa.

Etelä-Euroopan hunajantuottajilla synkkä vuosi – Syynä oudot säät ja myrkyt


Summary: Viestinnän salaaminen parantaa ihmisten yksityisyyttä, mutta samalla se luo digitaalisen piilopaikan lasten hyväksikäyttäjille ja terroristeille.

Yhdysvallat, Britannia ja Australia vaativat Facebookia keskeyttämään suunnitelmat viestipalveluidensa salaamiseksi.  Buzzfeed News -verkkomedian mukaan  maiden hallinnot julkaisevat tänään Facebookin perustajalle ja toimitusjohtajalle  Mark Zuckerbergille  osoitetun avoimen kirjeen, jossa ne ilmaisevat huolensa salauksen vaikutuksista terrorismin tai lasten hyväksikäytön vastaiseen työhön.
 Yhdysvaltain oikeusministerin ja kotimaan turvallisuuden ministerin sekä Australian ja Britannian sisäministerien allekirjoittamassa kirjeessä vaaditaan Facebookia varmistamaan, että viranomaisilla on jatkossakin mahdollisuus päästä käsiksi viesteihin “suojellakseen kansalaisiaan”.
 – Turvallisuusparannukset virtuaalimaailmassa eivät saa tehdä meistä haavoittuvaisempia fyysisessä maailmassa, kirjeessä todetaan Buzzfeed Newsin mukaan.
 Viranomaiset ja teknologiayhtiöt ovat vääntäneet salaustekniikoiden hyödyistä ja haitoista jo vuosia. Merkittävin kiista aiheesta käytiin vuonna 2016, kun Yhdysvaltain liittovaltion poliisi FBI haastoi Applen oikeuteen, koska yhtiö ei suostunut murtamaan San Bernandinon joukkoampujan puhelimen salausta.
 Lopulta FBI onnistui murtamaan salauksen itse  ja ennakkotapaus jäi saamatta.
 Viranomaisten vaatimukset takaporteista ovat voimistuneet uusien terrori-iskujen myötä.  Australiassa poliitikot ovat jo säätäneet lain , joka antaa poliisille oikeuden pakottaa teknologiayhtiöt avaamaan salauksensa käyttäjän tietämättä. Tästä mallista avoimen kirjeen allekirjoittajat haluavat tehdä standardin.
 Facebookista yksityisyyden vartija
 Facebook teki maaliskuussa täyskäännöksen. Henkilökohtaisen elämän jakamisen ympärille rakentunut somejätti ilmoitti nostavansa jatkossa käyttäjiensä yksityisyyden toimintansa keskiöön.
 – Uskon, että kommunikaation tulevaisuus siirtyy yhä enemmän yksityisiin salattuihin palveluihin, joissa ihmiset voivat olla varmoja siitä, että keskustelu pysyy salassa, eivätkä viestit ja sisällöt jää säilöön ikuisiksi ajoiksi, Zuckerberg kirjoitti yhtiönsä uudesta suunnasta  blogissaan .
 Facebookin omistama viestisovellus Whatsapp on oletusarvoisesti salannut käyttäjiensä keskustelut jo pitkään. Nyt Facebookin suunnitelmissa on tehdä sama myös Instagram- ja Messenger-sovelluksissa.
 Salauksen käyttöönotto tarkoittaa, että edes Facebook ei tiedä, minkälaisia sisältöjä sen palveluissa liikkuu. Tämä huolestuttaa viranomaisia.
 Zuckerberg on tietoinen tästä huolesta. Kirjoituksessaan hän vakuutti yhtiön kehittävän keinoja, joilla se pystyy tunnistamaan ja estämään pahojen ihmisten toiminnan, vaikka se ei näe viestien sisältöjä.
 Zuckerberg kuitenkin myönsi, että salauksen myötä haitallisia sisältöjä ei pystytä havaitsemaan nykyisellä tasolla. Tämän takia länsimaat vaativat nyt, että salaukseen luodaan jonkinlainen takaportti.
 Miljoonat kuvat lasten hyväksiksikäytöstä leviävät viestipalveluissa
 Useissa autoritaarisissa maissa salattu viestiliikenne on elintärkeä ominaisuus toisinajattelijoille tai toimittajille. Sama teknologia kuitenkin luo myös digitaalisen piilopaikan terroristeille ja lasten hyväksikäyttäjille.
 Sanomalehti New York Times kertoi viime viikolla , että teknologiayhtiöt tekivät viime vuonna yhteensä 18,4 miljoonaa ilmoitusta sisällöistä, joilla esiintyi lasten hyväksikäyttöä. Nämä ilmoitukset sisälsivät yli 45 miljoonaa kuvaa tai videota, joilla hyväksikäytettiin lapsia. Raportoituja tiedostoja oli kaksi kertaa enemmän kuin vuotta aiemmin.
 Ilmoituksista suurimman osan teki Facebook. Sen Messenger-sovellus vastasi 12 miljoonasta ilmoituksesta. Sen sijaan salauksella varustettu Whatsapp teki vain murto-osan ilmoituksista.
 Viranomaiset pelkäävät, että Messenger-viestien muuttuessa oletusarvoisesti salatuiksi, alustalla havaitut hyväksikäyttötapaukset katoavat näkymättömiin.
 Teknologiayhtiöt ovat velvoitettuja ilmoittamaan havaitsemansa hyväksikäyttömateriaalin. Ne eivät ole velvoitettuja etsimään sitä. Salauksen lisääminen palveluihin tekee tästä ei-etsimisestä helpompaa.
 "Enemmän hyviä käyttötapoja kuin pahoja"
 Salausteknologian yleistymisen hyötyjen ja haittojen punnitseminen on vaikeaa, myöntää kryptologian asiantuntija  Bruce Schneier.  Cyber Security Nordic -messuilla Helsingissä eilen puhunut Schneiner pitää kehitystä kuitenkin lopulta hyvänä.
 Useita kirjoja tietoturvasta ja kryptografiasta kirjoittanut Bruce Schneier vieraili torstaina Helsingissä Cyber Security Nordic -messuilla. Henrietta Hassinen / Yle
 Viestipalvelut eivät Schneierin mukaan kykene varmistamaan, ettei niiden kautta levitetä esimerkiksi kuvia lasten hyväksikäytöstä samalla tavalla kuin esimerkiksi autonvalmistajat eivät kykene varmistamaan, ettei niiden autoja käytetä pankkiryöstöissä.
 – Kun rakennat infrastruktuuria, sitä voidaan käyttää hyvään sekä pahaan, Schneier toteaa.
 Viestien jättäminen salaamatta ei kuitenkaan ole hänen mielestään ratkaisu.
 – Hyvien tyyppien suojeleminen on tärkeämpää kuin pahojen ihmisten jahtaaminen. Tällä teknologialla on enemmän hyviä käyttötapoja kuin pahoja. Voisimme rajoittaa näitä teknologioita, mutta silloin rajoittaisimme itseämme.
 Schneier painottaa, että kyse ei ole yksityisyyden ja turvallisuuden vastakkainasettelusta.
 – Yksityisyys on turvallisuutta. On turvallisuusetu, että valtioiden johtajilla on suojatut viestintäkanavat. On myös turvallisuusetu, että poliisilla on mahdollisuus salakuunnella ihmisten keskusteluja. Kysymys on siitä, kumpi on tärkeämpää. Tämä ei ole yksityisyys vastaan turvallisuus -kysymys vaan turvallisuus vastaan turvallisuus -kysymys.

Länsimaat haluavat takaportin Facebookin salaukseen – Asiantuntija: "Hyvien tyyppien suojeleminen on tärkeämpää kuin pahojen ihmisten jahtaaminen"


Summary: WhatsApp-ryhmään kuului Vantaan Hiekkaharjun ala-asteen 3.–6. -luokkalaisia oppilaita. Rehtori uskoo, että koulun ulkopuolinen henkilö on levittänyt ryhmään lapsille sopimatonta materiaalia.

Vantaalaisessa Hiekkaharjun koulussa paljastui viime viikolla oppilaiden WhatsApp-ryhmä, jossa levitettiin lapsille sopimatonta materiaalia, kuten kovaa pornoa, eläimiin sekaantumista, ampumista ja silpomista.
 Jotkut lapset ovat järkyttyneet ja heidät on ohjattu keskustelemaan terveydenhoitajan ja koulukuraattorin kanssa näkemästään. Enimmäkseen koulun arki on kuitenkin jatkunut normaaliin tapaan.
 Hiekkaharjun koulun rehtori  Anna Halme  sai tiedon ryhmästä erään oppilaan huoltajalta. Halme on keskustellut ryhmästä lasten ja näiden vanhempien kanssa. Hän uskoo tässä vaiheessa, että koulun ulkopuolinen henkilö on lähettänyt ryhmään lapsille sopimatonta kuvamateriaalia.
 Halme on myös tehnyt asiasta ilmoituksen lastensuojeluun ja tutkintapyynnön Itä-Uudenmaan poliisille.
 Keskusrikospoliisin ylikomisarion  Sari Saranin  mukaan K18-kuvamateriaalin levittäminen lapsille voi täyttää rikoksen tunnusmerkit. Siitä voidaan myös rangaista, varsinkin jos välittäjä on aikuinen.
 Hyväksikäyttäjä tavoittaa jopa satoja lapsia sovelluksen kautta
 Saranin mukaan lasten netissä tapahtuva häirintä yleistyy sitä mukaa, kun sovellusten käyttö lisääntyy.
 – Viime aikoina on alkanut vaikuttaa siltä, että tällainen toiminta on muuttumassa lukumääriltään mittavaksi, eli ihmisten puhelimista sovellusten toimintojen kautta saatuja yhteystietoluetteloita hyväksikäyttäen lähetetään viesti samalla kertaa kymmenille, jopa sadoille vastaanottajille yhdellä kertaa.
 Hiekkaharjun koulussa paljastunut ryhmä noudattaa Saranille entuudestaan tuttua kaavaa.
 – Hyväksikäyttäjien keskuudessa ovat erityisen kiinnostavia tietenkin juuri koululaisten muodostamat ryhmät, joten sen vuoksi näihin ryhmiin hakeudutaan etsimällä väylää. Yhdenkin lapsen yhteystiedon kautta voi päästä ujuttautumaan useampaan ryhmään.
 Saranin mukaan ryhmissä välitetään materiaalia esimerkiksi seksuaalisesta hyväksikäytöstä, sadistisesta väkivallasta, kiduttamisesta, silpomisesta ja eläinten seksuaalisesta hyväksikäytöstä.
 – Tällaisen materiaalin jakamisella myös pienille lapsille pyrittäneen voimakkaan tunnereaktion aikaansaamiseen, jonka myötä voidaan päästä kohteen kanssa yhteyteen ja edelleen houkutteluun kohti hyväksikäyttöä, Sarani kertoo.
 Lapset tarvitsevat aikuisen tukea netissä
 Pelastakaa Lapset ry:n erityisasiantuntijan  Niina Vaaranen-Valkosen  mukaan lapset tarvitsevat yhä enemmän aikuisten tukea verkossa nähdyn materiaalin, kuten pornografian, käsittelyyn.
 – Lapsien täytyy voida kertoa näkemästään ja siitä, mitä ajatuksia tällainen materiaali heissä herättää. Vain asiallisen keskustelun kautta lapset voivat ymmärtää, mitä he näkevät, Vaaranen-Valkonen arvioi.
 Porno ei ole lapsille tarkoitettua materiaalia, mutta Vaaranen-Valkosen mukaan juuri siksi on tärkeää luoda ilmapiiri, jossa lapsi uskaltaa tulla keskustelemaan asiasta.
 Aiheesta pitäisi keskustella pienen lapsen kanssa jo ennen kuin lapsi on nähnyt aikuisille tarkoitettua sisältöä. Kun lapsen antaa itse esittää kysymyksiä, keskustelu voidaan käydä hänen ikätasolleen sopivalla tavalla.
 – Lapsi, jonka kanssa on jo keskusteltu siitä, minkälaisia tissejä, pippeleitä tai pyllyjä verkossa voi nähdä, osaa todennäköisesti ottaa asian puheeksi, Vaaranen-Valkonen sanoo.
 Hiekkaharjun koulun rehtorin Anna Halmeen mielestä vanhempien täytyy myös asettaa rajoja puhelimen käytölle, varsinkin kun kyse on ala-asteikäisistä lapsista.
 Ylikomisario Saranin mukaan alttiimpia rikoksille ovat pienimmät lapset, jotka eivät vielä hallitse ensimmäisen puhelimensa käyttöä tai tunnista esimerkiksi valeprofiileilla esiintyviä hyväksikäyttäjiä. Mikään sovellus ei ole täysin turvallinen.

Alakoululaisten WhatsApp-ryhmässä levitettiin kovaa pornoa ja raakaa väkivaltaa – KRP: "Vaikuttaa siltä, että tällainen toiminta on muuttumassa lukumääriltään mittavaksi"


Summary: Presidentti Trump sekä kiistää että myöntää pyytäneensä ulkovalloilta tukea väitteilleen, joilla voisi kytkeä poliittisen kilpailijansa Joe Bidenin ja tämän pojan  erilaisiin korruptioskandaaleihin.

Yhdysvalloissa presidentti  Donald Trump  on sekoittanut suorasukaisuudellaan hänen virkatoimiaan tutkivien tahojen työt heti alkuunsa.
 Alkuvaiheen kiistämisen jälkeen Trump myöntää soitelleensa jo kuukausien ajan valtiojohtajille hankkiakseen näiden avulla tietoja, joilla voisi yhdistää demokraattien presidenttiehdokkaaksi pyrkivän  Joe Bidenin   lahjontatapauksiin. Tutkimuksissa Ukrainassa tästä ei ole löytynyt mitään todisteita.
 Välikappaleena Trumpin väitteissä on Bidenin poika  Hunter Biden , joka oli suurella palkalla ukrainalaisen Burisma-kaasuyhtiön palveluksessa vuodesta 2016 alkuvuoteen 2019. Trump sanoo Joe Bidenin käyttäneen väärin silloista virka-asemaansa suojellakseen poikaansa talousrikostutkinnalta.
 Ukrainassa yhtiötä on pitkään epäilty ja tutkittu rahanpesusta.
 Tapahtumat vyöryvät nyt vauhdilla, jonka seuraamista helpottamaan olemme laatineet aikajanan.
 Ilkka Kemppinen / Yle
 Trump – Biden -kohun voi sanoa alkaneen Ukrainan presidentinvaihdoksesta tänä keväänä.
 21. huhtikuuta  järjestettiin Ukrainassa presidentinvaalit. Niiden voittajaksi nousi  Volodymyr Zelenskyi,  politiikassa kokematon koomikko. Hän aloitti virassaan 20.toukokuuta.
 25.heinäkuuta  presidentti Trump soitti Ukrainaan presidentti Zelenskyille.
 Nopeasti kävi ilmi, että  Trump oli jäädyttänyt Ukrainalle luvatun 400 miljoonan dollarin sotilasavun  ja asettanut ilmeisesti ehdoksi sen maksamiselle, että Ukraina suostuu vaatimukseen yhteistyöstä Bidenien taustojen tutkimiseksi.
 12.elokuuta  joku Valkoisen talon toimintaa tarkkaileva henkilö päiväsi 7-sivuisen viestin, jossa epäiltiin Trumpin vaarantaneen Ukraina-puhelullaan kansallisen turvallisuuden.
 Kansallisen turvallisuuspalvelun päällikkö  Joseph Maguire  piti sitä erittäin tärkeänä. Lain mukaan hänellä oli viikko aikaa toimittaa tästä tieto kongressin tiedustelukomiteoille. Näin ei kuitenkaan tapahtunut.
 Kongressi sai tiedon ilmiannosta vasta 9. syyskuuta, mutta ei puhelinkeskustelun yksityiskohtia.
 19.syyskuuta  tienoilla ilmiantokirjeestä  alkoi vuotaa julkisuuteen tietoja . Sen jälkeen tapahtumat alkoivat vyöryä vauhdilla.
 24.syyskuuta  edustajainhuoneessa enemmistössä olevat demokraatit päättivät puhemies  Nancy Pelosin  johdolla aloittaa  virkarikostutkinnan  Trumpin toimista. Pelosi sanoo Trumpin rikkoneen perustuslakia, kun tämä oli yrittänyt saada Ukrainan presidentiltä apua vaalikampanjaansa.
 – Kukaan ei ole lain yläpuolella, Pelosi totesi.
 25.syyskuuta  presidentti Trump määräsi julkistettavaksi  tekstin puhelun sisällöstä . Tekstistä selvisi, että Trump laittoi henkilökohtaisen lakimiehensä  Rudolph Giulianin  ja oikeusministeri  William Barrin  pitämään yhteyksiä Ukrainaan. Sittemmmin on käynyt ilmi, että  Giuliani on tavannut Ukrainan hallinnon ja syyttäjälaitoksen edustajia jo parin vuoden ajan.
 Trump puhuu itseään vastaan
 Virkarikostutkinnan aloittaminen on käynyt presidentti Trumpin voimille todella kovaa. Kuluneen parin viikon aikana hän on syyttänyt demokraatteja vainosta ja päätynyt julkisissa esiintymisissään haukkumaan vastapuoltaan ja mediaa.
 Median selvityksisssä ja tietovuodoissa on paljastunut, että Trump on pyytänyt tukea Biden-syytöksilleen myös Australiasta ja Kiinasta.
 Australian pääministeri  Scott Morrison  myönsi  ennen vierailuaan Washingtoniin 21.syyskuuta  oikeiksi tiedot, että Trump oli ottanut häneen yhteyttä Biden-kuviossa ja hän oli asiaan suostunut.
 3. lokakuuta  presidentti  Trump paljasti itse  kaikkien suureksi hämmästykseksi, että hänestä olisi sopivaa, että Kiinakin olisi mukana taustatyössö selvittämässä Bidenien liiketoimia. Tällaisen keskustelun Trump kertoi käyneensä presidentti  Xi Jinpingin  kanssa jo  18.kesäkuuta.
 Trump on siis myöntänyt pyytäneensä Australiasta ja Kiinasta samanlaista apua, kuin mistä häntä vastaan on aloitettu Ukrainan osalta virkarikostutkinta edustajainhuoneessa.
 Virkarikostutkinnan kestosta ei ole tietoa. Edustajainhuone kuulee nyt eri todistajia.
 Lue myös:
 Kiinan-matka yhdessä isän kanssa, korruptioepäilyjä ja kokaiinia – pojan tekemisissä on ruodittavaa, eikä se ole Joe Bidenin eduksi

Presidentti Trumpin puhelut valtiojohtajille Biden-jahdissa hämmentävät kotimaassa ja ulkomailla – Näin tapahtumat etenivät


Summary: Kuuntele Yle Areenassa, mitä Mäki ajattelee kirjoittamisesta ja yksityisetsivä Vareksen tulevaisuuden seikkailuista.

Kirjailija  Reijo Mäki  sai yhteydenoton emeritusprofessori  Kari Suomelta . Tämä oli kääntänyt huvikseen Mäen ensimmäisen Vares-dekkarin Turun murteelle.
 Kirjailija innostui ja lähetti käännöksen kustantajalleen, joka päätti julkaista Vareksen seikkailun Turun murteella. Kirjailija kiittelee värikästä murretta.
 – Vanha Turun kieli soljuu siinä ja lukija joutuu oikeasti hymyilemään ja nauramaan joka ainoalla sivulla, iloitsee Reijo Mäki.
 Kirjailijalla on syytä hymyyn muutenkin, sillä peräti 30. yksityisetsivä Jussi Vareksen elämästä kertova seikkailu julkaistiin keväällä. Tolvana-niminen kirja oli kesän luetuin  kaunokirjallisuusteos Kirjakauppaliiton mukaan.
 Uusin Vares on kirjoituspöydällä, ja siitä kirjailija kertoo juonipaljastuksen Yle Areenan tallenteessa.
 Lue lisää:
 Kirjailijoiden mielestä ilmastonmuutos on hankala aihe taiteessa – katso Ylen lähetykset Turun kirjamessuilta Areenassa

Reijo Mäki porskuttaa Vares-kirjoillaan suosion harjalla – uusin dekkari Turun murteella


Brittiläinen talouslehti The Economist ruotii torstaina julkaistussa  artikkelissaan  viimeaikaista Veikkauksen kohua ja uhkapelipeliongelmaa Suomessa.
 Lehden artikkelissa kuvaillaan, kuinka suomalaisilla oli vuosikymmeniä kestänyt lauantairituaalinsa: ensin saunaan ja sen jälkeen lottoarvonnan katsominen televisiosta.
 Lehden mukaan suomalaiset eivät koskaan harmistuisi häviämisestä, koska he tietävät, että veikkausvarat menevät hyviin tarkoituksiin.
 Jutun mukaan asiat ovat muuttuneet hieman, mutta uhkapelaamista pidetään Suomessa laajalti kansalaisvelvollisuutena samalla tavalla kuin äänestämistäkin.
 Lehti kirjoittaa, että kolmasosa suomalaisista aikuisista uhkapelaa viikoittain.
 Lehden näkemyksen mukaan Suomessa kärsitään vaarallisesta uhkapeliriippuvuudesta kahdessa mielessä. Lehti kuvailee, miten Suomen valtio on tottunut luottamaan uhkapelirahaan.
 – Edellinen vuonna 2015 perustettu keskustaoikeistolainen hallitus supisti sosiaali- ja terveyspalveluiden menoja sillä odotuksella, että Veikkaus auttaisi korvaamaan erotuksen suuntaamalla rahojaan hyviin tarkoituksiin, talouslehti kertoo.
 Norjassa vähemmän peliongelmaisia
 The Economistin laskujen mukaan Suomen uhkapelituotot ovat kasvaneet yli 30 prosenttia vuosina 2006–2016 ja nyt 3,3 prosentilla aikuisväestöstä on  uhkapeliongelma . Naapurimaa Norjassa uhkapeliongelmaisten määrä on alle prosentin. Jutussa sanotaan myös, että vain noin 5 prosenttia pelaajista tuo puolet uhkapelituotoista.
 Jutussa kerrotaan, että Norja on suitsinut uhkapeliongelmaa pakollisella tunnistautumisella, mutta Suomi on tehnyt asialle tähän mennessä vain vähän. Lehti kuitenkin muistuttaa, että muutoksia on tulossa myös Suomessa.
 Veikkaus on päättänyt perustaa eettisen neuvoston, koska uhkapeleihin rohkaisevaksi tulkitusta radiomainoksesta tuli kohu.
 Jutussa myös sanotaan, että pääministeri on vihjaillut uudistuksista ja peliautomaattien poistamista kaupoista ja ravintoloista vaativa kansalaisaloite on kerännyt yli 30 000 allekirjoitusta.
 Lue myös:
 Veikkaus vähentää peliautomaattien määrää 3 000:lla, tunnistautuminen pakolliseksi, markkinointia karsitaan – pelituotot laskevat merkittävästi
 Veikkaus vähentää peliautomaattien määrää 3 000:lla, tunnistautuminen pakolliseksi, markkinointia karsitaan – pelituotot laskevat merkittävästi

The Economist kirjoitti Suomen uhkapeliongelmasta: Pelaaminen kuin kansalaisvelvollisuus – "Valtio tottunut luottamaan uhkapelirahaan"


Summary: Tänä vuonna 17 lentoyhtiötä on ajautunut vararikkoon.

Lentoyhtiöiden konkurssien määrä on kasvanut tänä vuonna nopeammin kuin koskaan aiemmin. Peräti 17 lentoyhtiötä on lopettanut toimintansa kuluvan vuoden aikana.
 Tiedot käyvät ilmi konsultointiyhtiö IBA:n perjantaina julkaisemasta katsauksesta.
 Muun muassa intialainen Jet Airways ja brasiliainen Avianca ovat joutuneet vararikkoon. Maailman vanhin matkanjärjestäjä, brittikonserni Thomas Cook jätti konkurssihakemuksensa syyskuussa.
 Viimeisin konkurssiuutinen tuli tällä viikolla Sloveniasta, kun Adria Airways ilmoitti maanantaina ajautuneensa vararikkoon.
 Dollarin korkea kurssi vaikuttaa
 Lentoyhtiöiden talousvaikeuksien taustalla on polttoainekulujen nousu ja kiristyvä kilpailu, uutistoimisto Reuters raportoi.
 Eurooppalaisten yhtiöiden tilannetta on vaikeuttanut dollarin vahva kurssi. Se on haitannut lentoyhtiöitä, jotka myyvät lippuja euroilla, mutta ostavat polttoainetta ja lentokoneita dollareilla. Tilanteen ei odoteta muuttuvan lähitulevaisuudessa.
 – Tämän vuoden viimeisellä neljänneksellä tullaan näkemään enemmänkin epäonnistumisia, konsultointiyhtiö IBA:n toimitusjohtaja  Philip Seymor  arvioi Reutersille.
 Lentomatkustuksen määrä kasvussa
 Asiantuntijoiden mukaan konkurssit ovat avanneet uusia mahdollisuuksia toimialan vahvemmille yhtiöille. Vararikkoon päätyneiden yritysten matkustajakoneet ja lentokenttäpaikat päätyvät paremmin pärjäävien yhtiöiden käyttöön.
 – Thomas Cookin epäonnistuminen voi poikia mahdollisuuksia, arvioi Ryanair-konsernin toimitusjohtaja  Michael O´Leary  tiistaina Reutersille.
 Globaalisti lentomatkustus on voimakkaassa kasvussa.
 Maailmassa tehtiin viime vuonna 4,3 miljardia lentomatkaa. Kansainvälinen ilmakuljetusliitto IATA ennustaa, että vuonna 2037 määrä on noussut 8,2 miljardiin. Lentomatkustuksen kasvu keskittyy Aasiaan ja Tyynenmeren alueelle.
 Lue lisää:
 Ruotsi haluaa valistaa matkojen ostajia ilmastovaikutuksista
 Ilmastoahdistus ei näy Suomen lentokentillä – matkustajamäärät kasvoivat

Lentoyhtiöiden konkurssien määrä kasvussa – taustalla polttoainekulujen nousu ja kiristyvä kilpailu